qundao/data-zh-poetry huggingface dataset:
题皇甫文远所藏左司郎中堵炳山水歌
作者：孙蕡
朝代：明

繁花孔翠时共喜，金膏空青人罕识。每观皇甫先生图，令我感此三叹息。墨樵避俗如避鸮，折简但见先生招。乱云团成树宛宛，澹墨扫作山迢迢。人言此是云谷底，武夷下映九曲水。不然五老匡庐峰，万叠芙蓉照彭蠡。低低茅屋溪涧滨，墨樵更写先生真。千章古木一藜杖，毛骨自是仙中人。尘缘净尽丹砂熟，苍虬停飞虎亦伏。山童卷取琅函经，纵有黄庭不须读。烟霞此乐真不迂，临风却作长嗟吁。十年未得还初服，蕙帐石室今何如。先生归来早卜筑，我亦同栖此山曲。便烦作赋邀墨樵，更与泉南数竿竹。
题石城秋晚图送人归金华
作者：孙蕡
朝代：明

金华才子天京客，登眺京城壮心魄。钟岳群峰紫翠开，巴江一道东南拆。石头艇子泛中流，白纻清歌起莫愁。双阙五云笼建业，三槐万树接扬州。烟景清清何绵邈，对面枫林更萧索。月落乌啼北固城，潮生鹤唳丹阳郭。怀亲作赋已堪怜，更托新图与代传。琼佩暂辞丹毂下，斑衣归舞鲤庭前。远归去去毗陵道，归日还应及冬早。冰下寒鱼暂可叉，霜馀槲叶行堪扫。天官若奏选材臣，应念词林卓荦人。君往承颜多暇日，看花重入帝城春。
题绵州同知曾傃古雪卷
作者：孙蕡
朝代：明

开风轩，望古雪。琼崖瑶嶂千万寻，琪树珠林互明灭。此雪千年亦不消，寒光濑彩长岧峣。火云六月烁金石，滕六万片天花飘。曾侯仙中人，胸次同皎洁。公馀对雪开风轩，岩壑窗扉两奇绝。高寒上与元气通，冰光百道飞白虹。群真缥缈下遥夕，高驾缟车乘玉龙。我昨神游共清赏，羽服翛翛恣长往。浩水花明载酒船，天池月照披风氅。蛾眉苍翠接仙台，缥缈坡翁跨鹤来。桃花犬吠空斋里，黄竹柴门君自开。
题苏明远画竹图
作者：孙蕡
朝代：明

苏郎画竹如写帖，珊瑚为枝篆籀叶。寒梢不及三尺长，远势直与青冥接。青冥不辨西与东，云光竹色俱空濛。飞廉排山振鸑鷟，霹雳迸火惊蛟龙。奇搜不独竹色老，此旁有石仍更好。想其落笔当酒酣，人间屏幛愁绝倒。近时吴兴赵子昂，最能写竹穷青苍。苏郎晚出继芳躅，湖海二妙相辉光。十年不到潇湘浦，环佩空怀玉箫女。相期共泛书画船，浓墨凄迷扫烟雨。
题荆徵士茂之藏杨补之梅花图
作者：孙蕡
朝代：明

老荆好梅如好色，嘉树宁论万金直。屡乘泛雪王子舟，长蹑登山谢公屐。万壑千林秋叶乾，飞鸿堕影报新寒。塞北偏令百草折，江南还得一花看。此花看处真奇绝，豹脚蛇鳞缀香雪。楚女轻盈练素裙，湘娥冷澹胭脂血。破寒疏瘦未宜人，照波临水韵如真。却月观前新态度，灵风台下旧精神。梅花万树先春发，老荆此时情欲绝。烂醉宁辞水部狂，清吟拟补离骚缺。归来白发老京华，无复孤山兴趣佳。冻蕊枯枝谁更羡，夭桃郁李世争誇。画图忽睹阳和面，老荆手段却轻旋。仿佛瑶池月下逢，依稀庾岭云中见。无情有恨独迟迟，世外丰容只自知。黄阁由来皆贵眼，杨郎老去负明时。开图见花被花恼，有图无花图亦好。月落参横柰尔何，江空岁晏令人老。老荆老荆吾所怜，九还诠诀会当传。芙蓉宝鼎丹砂熟，去作罗浮峰顶仙。
题葡萄
作者：孙蕡
朝代：明

骊龙弄影照高秋，万斛明珠露气浮。还忆玉人歌舞散，紫驼银瓮出凉州。
题袁清溪所藏雪夜泛舟图
作者：孙蕡
朝代：明

钱颙画山工画雪，山下寒江更奇绝。万壑千林鸟倦飞，苍松古柏冻欲折。清人何日纵冶游，银涛渺渺着孤舟。黄罂碧杓置篷底，定是山阴王子猷。故人高居剡溪曲，窄窄柴门锁黄竹。遥怜孤鹤怨空山，尘榻无人伴幽独。披蓑童头缩猬毛，龙鳞冰片难容篙。凌竞历览有何好，博得老眼如馋猫。冲寒乘兴莫匆促，回船拢岸也不俗。故人开轩扫茅屋。品字床头抗酒壶，留连坐到东方旭。
题钱叔昂潇湘图
作者：孙蕡
朝代：明

远山如游龙，近石如踞虎。秋阴迢迢树楚楚，乃是洞庭潇湘之极浦。西来白波浮太虚，鬼物似与空濛俱。潭深蜃气结楼阁，鲛人踏浪随游鱼。织绡更泣明月珠，缀成悬珰素裙襦。九疑并迎翠华辇，绛节影低群真趋。须臾长风起木末，高林侧亚叶乱脱。浮云散尽天宇豁，云水遥连带青阔。苍松翠竹黯未分，残霞断霭馀斜抹。钱郎毛骨清，画此兼众妙。疏疏临水花，白白远山晓。恍疑一叶寒流中，雨后开篷展清眺。日落君山吹凤箫，水云相间作箫《韶》。荒祠二女应魂断，试把芙蓉天外招。
题陈隐君菊庄卷后
作者：孙蕡
朝代：明

隐君种豆南山陲，清晨荷锄薄暮归。馀閒更学树丛菊，茅屋前头花作围。此花不比桃与李，万木凋零方吐蕊。耀日黄金浅浅红，凌霜白玉深深紫。孤芳似与九九期，落英不落长满枝。嫣然羞作儿女艳，高洁独抱幽人姿。此时隐君徐步屧，晨光熹微风猎猎。晚圃寒花语断虫，东篱冷露留残蝶。洛阳金谷盛繁华，江渚芙蓉照馆娃。歌台舞榭岂不好，淡烟芳草令人嗟。岁华将暮衡门里，寄傲羲皇时隐几。见月开笼放白鹇，穿林采药寻黄绮。平生嗜酒仍嗜书，诗比渊明差未如。还开三径望俦侣，亦有五柳临庭除。素琴抚弦惟袖手，葛巾且漉柴桑酒。莫劳更赋归去来，惹得声名满人口。
题高彬白云山房手卷
作者：孙蕡
朝代：明

高彬昔年喜学武，七尺长躯力如虎。往昔追强过营门，日来从戎事藩府。锦袍白马金连钱，骑将校猎城南边。鼻头火发不知热，耳后风生犹著鞭。秦楚山川岁华改，万人零落惟彬在。腰间不插黄金符，却向词林学文彩。白云远在藩府阴，彬驰匹马恣幽寻。秦台古树挂秋色，远涧流泉清客心。娱游日夕欢不足，更傍山腰结茅屋。多种琅玕引凤凰，大开门径邀麋鹿。雨龙归洞白云间，叆叇绵联窗户间。月映馀辉长不夜，云拖晻霭似巫山。山中白云如白石，高彬与云同枕席。云来万树似开花，云去千岩同一色。何年作客帝王州，却按新图忆旧游。红树不知淮水晚，白云遥认故山秋。故山白云长自好，且莫看云被山恼。他年谢病解朝衣，我亦从君拾瑶草。
题黄万户德清罗浮图
作者：孙蕡
朝代：明

将军昔年在东都，虎头铁面专城居。重营柳暗流苏帐，左掖花明金虎符。东都郊外多林壑，将军公馀事行乐。露冕旌幢隘北山，行厨宾从如东洛。紫云白云千万峰，罗浮更在二云东。古木千章排叠巘，飞泉百道泻晴虹。仙家洞天三十几，罗浮夐在沧洲里。紫极房栊倚日开，蕊珠楼观经天起。餐霞道士不知年，夜礼星辰诵内篇。龙种玉芝耕赤谷，鹤衔瑶草下青田。将军此时事幽讨，追攀极欲凌穹昊。扶桑缥缈徐福舟，辇路依稀汉陵道。别来倏忽几冬春，京洛相逢车马尘。石室琅函仙梦远，朱衣琼佩岁华新。新图谁为将军模，点染犹能记绵邈。雨过琪花定满坛，星沉宝气应连阁。我与将军总可怜，远游经岁复经年。罗浮清赏如堪载，同赋陶潜归去篇。
题黎仲辉御史先君墓志
作者：孙蕡
朝代：明

广文振佩趋朝日，当宁临轩策士时。黄阁侍臣催奏牍，玉堂学士诵清诗。千花晓日文园合，一铎西风客棹迟。遗老寂寥芳岁换，空山松柏雨丝丝。
颜左司閒居关中别业
作者：孙蕡
朝代：明

轮蹄不到称閒居，日伴松筠检旧书。云拥溪山青入户，雨添涧水绿循除。薇垣政颂休官后，竹简文传济世馀。华鬓莫劳忧岁计，几多门下带悬鱼。
飞仙归来词题武林朱以方招鹤轩
作者：孙蕡
朝代：明

飞仙兮归来，无徘徊乎临皋。蜀江雪落滩嘈嘈，潜龙起舞风怒号。霜明赤壁山月高，琼琚仙翁魂梦劳。飞仙兮归来，无容与乎青田。春龙破玉耕紫烟，群仙环佩声锵然。思乘逸响盘九天，羽衣不得长蹁跹。飞仙兮归来，无留恋乎高轩。华衣巍冠多祸愆，漳河之水流潺湲。商都绿草生芊绵，崇居广厦不可以久延。飞仙兮归来，无嘹唳乎华亭。琳琅金薤惭世英，文章锦绮身后名。终古白璧多青蝇，三吴云间不可以久宁。飞仙兮归来，无浩荡乎辽海。离家一去三千载，蜃气罡风晦文采。华表凌寒欲谁待，城郭如故人民改。飞仙兮归来，归翱翔乎馀杭。武林水绿山青苍，海潮八月来钱塘，潮头白马神龙骧。西湖凯风菱芡香，三高琪树可以栖玄裳。飞仙兮归来，归同隐于越山。临清屠苏云半间，晴窗月榭开雕阑，画楹翠筠玉珊珊。素琴鸣丝朝罢弹，匏尊浊酒可和颜。衣汝以五彩之春云，食汝以百斛之琅玕。轩庭不惊乐且闲，飞仙归来莫盘桓。
饮马长城窟行
作者：孙蕡
朝代：明

长城去迢迢，征马鸣萧萧。马饮月窟水，长城万里遥。征人行从军，离家今已春。春花复秋草，闺人念远道。远道归无期，漂流不相知。徘徊复辗转，辗转长相思。相思不相见，涕泪铅华滋。风从西北来，吹我井上桐。寒凉飒将至，恻恻伤我衷。乘月捣寒衣，丁丁砧杵悲。衣成欲寄远，君在天一涯。瘦马恋破枥，倦禽思故巢。君行亦已久，孤妾宁自聊。远使来长城，带得音信还。书中何所道，但道寄平安。平安不顾返，岁月忽已晚。君心知若何，妾意今无限。
饯宋承旨潜溪先生致仕归金华七首
作者：孙蕡
朝代：明

鳌峰朝日鹊声稀，内使传宣下紫微。予告不须留秘阁，许归仍及赐春衣。恩浓玉检天书湿，人去金茎瑞气稀。况是阳和二三月，都门柳色正依依。先生家住金华里，门对双溪绿水流。烟树几年封故宅，云涛此日送归舟。怀京想梦三呼祝，载酒还登八咏楼。今夜寂寥清禁直，紫薇花上月如钩。承恩初入词林日，亦得叨陪侍从班。云影九重开凤阁，天光咫尺近龙颜。彤闱侍读青春暖，彩笔题诗白日闲。此去定酬优老愿，软轮游遍浙东山。保傅储皇二十春，白头归去岁华新。优贤宠渥非缘老，盖世文章不是贫。锦诰焕颁云五色，青宫喜见日重轮。悬知恋阙丹心在，长倚遥天望紫宸。一自先生离禁闼，玉堂清致更无人。金莲飏彩初寒夕，燕寝凝香散暮春。著作有官惟故事，论思此道竟谁陈。青云志气惭悲梗，不觉临岐泪满巾。妙誉芳声照简编，丹青不待绘凌烟。清朝礼乐词林出，史馆文章异域传。贝锦春明天竺国，虹光夜贯日南船。匡时已是吾儒事，赢得高参面壁禅。龙门佳致接仙山，旧筑茅堂紫翠间。方外羽人霞作袂，瀛洲归客玉为颜。常时望气怀京国，午夜朝真响佩环。愿祝圣朝千万寿，还随笙鹤到天关。
饯宋承旨潜溪先生致仕归金华七首·其一
作者：孙蕡
朝代：明

鳌峰朝日鹊声稀，内使传宣下紫微。予告不须留秘阁，许归仍及赐春衣。恩浓玉检天书湿，人去金茎瑞气稀。况是阳和二三月，都门柳色正依依。
饯宋承旨潜溪先生致仕归金华七首·其七
作者：孙蕡
朝代：明

龙门佳致接仙山，旧筑茅堂紫翠间。方外羽人霞作袂，瀛洲归客玉为颜。常时望气怀京国，午夜朝真响佩环。愿祝圣朝千万寿，还随笙鹤到天关。
饯宋承旨潜溪先生致仕归金华七首·其三
作者：孙蕡
朝代：明

承恩初入词林日，亦得叨陪侍从班。云影九重开凤阁，天光咫尺近龙颜。彤闱侍读青春暖，彩笔题诗白日闲。此去定酬优老愿，软轮游遍浙东山。
饯宋承旨潜溪先生致仕归金华七首·其二
作者：孙蕡
朝代：明

先生家住金华里，门对双溪绿水流。烟树几年封故宅，云涛此日送归舟。怀京想梦三呼祝，载酒还登八咏楼。今夜寂寥清禁直，紫薇花上月如钩。
饯宋承旨潜溪先生致仕归金华七首·其五
作者：孙蕡
朝代：明

一自先生离禁闼，玉堂清致更无人。金莲飏彩初寒夕，燕寝凝香散暮春。著作有官惟故事，论思此道竟谁陈。青云志气惭悲梗，不觉临岐泪满巾。
饯宋承旨潜溪先生致仕归金华七首·其六
作者：孙蕡
朝代：明

妙誉芳声照简编，丹青不待绘凌烟。清朝礼乐词林出，史馆文章异域传。贝锦春明天竺国，虹光夜贯日南船。匡时已是吾儒事，赢得高参面壁禅。
饯宋承旨潜溪先生致仕归金华七首·其四
作者：孙蕡
朝代：明

保傅储皇二十春，白头归去岁华新。优贤宠渥非缘老，盖世文章不是贫。锦诰焕颁云五色，青宫喜见日重轮。悬知恋阙丹心在，长倚遥天望紫宸。
马图
作者：孙蕡
朝代：明

御柳西风白下时，宛龙曾见内官驰。可堪洪武新妆束，尽复开元旧羽仪。去国丹心常捧日，按图吟鬓欲成丝。嫖姚百万平秦蜀，不借相如一匹骑。
驾幸天界寺和朱太史芾韵
作者：孙蕡
朝代：明

宴语从容对上方，侍臣挥翰笔如扛。从行卫士随僧供，出定经声歇梵腔。鹫岭晓云扶辇毂，龙河春水漾旌幢。清平自觉文章盛，长忆天兵未渡江。
驾游钟山应制
作者：孙蕡
朝代：明

玉宸警跸出蓬莱，近望名山翠色开。松柏屯云车骑过，峰峦簇锦节旄来。九成奏乐喧泉涧，百职联班蹴蹬苔。宴赏太平当赋咏，小臣侍从愧非才。
骊山
作者：孙蕡
朝代：明

朝元高阁倚嵯峨，十月时巡乐事多。宝树天香迎剑佩，青蝇辇路沸笙歌。龙头暖浪芙蓉玉，马上喧风蛱蝶罗。一瞬繁华千载事，空山寥落后人过。
骊山老妓行补唐天宝遗事戏效白乐天作
作者：孙蕡
朝代：明

秋风杨柳凋金缕，冷露芙蓉落芳渚。寒香晚色何所如，骊山唐姬教坊女。蛾眉淡扫山远碧，蝉鬓半抛云乱吐。时妆无复新妖娆，曩态犹存旧娇妩。我昨咸阳纵冶游，冶游烂熳遍西州。青山直抵双龙阙，绿水横过五凤楼。南国佳人金错落，长安公子玉骅骝。银壶送酒青丝络，皓齿当筵白雪讴。琵琶横笛空聒耳，唐姬搊筝妙无比。请弹一曲久含羞，呼唤百回方强起。移柱相参雁成列，调弦未就人先喜。俯首斜拖珠步摇，向人高露春纤指。楼高韵发响泠泠，急管悲歌一霎停。初听乍如风雨至，再弹还作凤凰鸣。清如玉女钧天奏，壮似雕戈出塞声。涧水带冰时哽咽，春雷震石忽凭陵。凭陵未已旋清悄，清悄渐凝声渐小。四座无言俱寂寥，馀音已断犹萦绕。溶溶宛宛复悠悠，切切凄凄还窈窈。深闺断蚓怨寒宵，浅谷娇莺破春晓。缠绵万恨与千愁，婉意柔情不肯休。蔡琰胡笳悲紫塞，班姬团扇掩清秋。楼前皓月明如练，天外行云凝不流。促拍未终南内曲，新腔忽过《小梁州》。梁州一摺月向午，唐姬此时心独苦。银甲悲深不忍弹，衷肠断尽无由语。低笼翠袖揾香泪，翻使欢娱变悽楚。诉尽平生富与贫，可怜人世今成古。忆昔开元正太平，儿家生长在天京。十三学舞曾惊座，十四搊筝能擅名。玉貌羞花长窈窕，宫腰怯柳更轻盈。春寒不离鸳鸯枕，日晏方开孔雀屏。五陵年少秦川客，争爱儿家好颜色。殢雨尤云最恼人，追欢买笑宁论直。声名每出流辈上，风致独觉旁人惜。承恩况得登掖庭，宛转随龙侍君侧。海晏河清久息兵，四夷宾贡尽充庭。炎方已见来丹荔，交趾还闻进雪鹦。耀日香车连紫陌，飞云画栋列朱甍。空濛一片笙歌海，浩荡三春锦绣城。骊山山上多楼阁，万户千门通碧落。大驾深居在九重，四时多暇惟行乐。已营连昌胜结绮，复起芳凤齐花萼。壶飞玉女递更筹，舟戏金龙动鳞角。侍臣传敕选娇容，特许儿家步辇从。宫扇影移花雨外，山呼声沸锦云中。千株火树争明月，万炬金莲斗彩虹。《子夜》歌词翻《白雪》，《霓裳》舞队散旋风。歌停舞歇徘徊久，银筝独进纤纤手。明眸丽质一当前，含颦美人俱在后。数声清响动弦索，八面凉风生户牖。艳曲新裁萼绿华，中官催赐葡萄酒。年年秋月复春花，多在宫中少在家。娇笑不愁宫监怒，艳妆长得阿姨誇。朝游复道瞻天表，夜步西厢拜月牙。斗草经春陪虢国，藏阄竟夕伴昭华。韶光忽逐流年转，野鹿衔花上林苑。铁骑东来凤阙空，金根西狩蛾眉远。上方无复听宣召，新籍宁辞避差遣。约臂金环雨雪宽，凌波锦袜风埃蹇。星移物换得无情，复向骊山悄地行。紫禁无人芳草合，瑶阶雨过绿苔生。歌台索寞花千树，舞榭苍凉月半棂。绣阁秋阴连琐闼，铜仙清泪落金茎。高梧陨翠莲飘玉，太乙勾陈看不足。百子楼寒雾影昏，长生殿古烟光绿。宫墙瓦落见蒿莱，辇路尘生走麋鹿。舞马雕床恼梦思，花奴羯鼓惊心目。故宅新人作宴游，内家红锦列缠头。珠帘绣柱俄成梦，凤管龙笙总是愁。旧曲闻来眉自敛，盛年说着口应羞。飞蓬短鬓难禁白，老屋疏茅不柰秋。舞衫长借邻人着，同伴相呼只推却。脸玉香随翠靥消，泪珠暗逐灯花落。忧来倒插黄金凤，梦里时弹《白翎雀》。百感中来不自由，芳心一片从谁托。唐姬言语一何长，句句凄其字字伤。满座闻之声唧唧，沾巾我亦为浪浪。沧桑转瞬谁能识，富贵浮云安可常。览镜每闻悲素发，举杯长欲劝流光。唐姬亦莫怀抱恶，自古佳人多命薄。倾城西子逐鸱夷，绝代明妃嫁沙漠。尊前有酒且欢笑，身外閒愁付冥漠。皎月秋来几度圆，秾花春尽从渠落。唐姬揽涕复陈情，请作《骊山老妓行》。桃李风前霜月下，长吟亦足慰平生。不因水上琵琶语，那识江州司马名。为尔临风歌一曲，百年哀怨起秦筝。
高昌老翁行
作者：孙蕡
朝代：明

高昌老翁背隆然，黄须高鼻毛发拳。自言少小家幽燕，生长适值繁华年。出身从戎事西边，十七八九南营田。雕戈如云护中坚，流苏帐暖垂蜿蜒。三珠虎符谁喜悬，偏裨尽戴黄金蝉。军中无事惟游畋，锦袍白马青连钱。胡鹰一掣冲九天，鴐鹅洒血来连连。夜阑爱月醉不眠，众宾呼卢各争先。输筹唱饮开锦筵，美人照座红娟娟。凉州葡萄斗十千，金盘丹荔明珠圆。野驼之酥香不膻，争持宝刀誇割鲜。忽尔不乐心悁悁，琵琶催张凤凰弦。纤歌一曲清声传，华严天魔间采莲。美人起舞斗嫣妍，腰肢宛转飞花旋。玉钗斜横翠袖偏，春风徐来拂筵前。此时意气如熊虎，伯仲联翩享圭组。青云头上高楚楚，却笑旁人不好武。一朝零落来南土，白发萧萧守环堵。北风怒号朔雪舞，羊裘无温敝不补。人间俯仰成今古，老翁无乃独愁苦。霸陵将军旧征虏，青门秦侯亦开府，浮荣飘风何足数。
高邮
作者：孙蕡
朝代：明

山日未出烟渺茫，高邮放船催下江。摇橹唱歌白鹞子，过湖打鼓黄头郎。鸟拖云叶低贴水，鱼噀浪花高接窗。微官所得几何计，吟鬓四十今苍苍。
魏台
作者：孙蕡
朝代：明

魏台金雀舞晴空，剑阁云烟起卧龙。词客倚楼空作赋，不骑羸马向西东。
鸳鸯篇
作者：孙蕡
朝代：明

南浦双鸳鸯，生来不独宿。叶底已双飞，花边还对浴。鸳鸯可羡复可怜，况妾容华方少年。
黄歇
作者：孙蕡
朝代：明

终古天心不可亏，阴谋祇是得倾危。春申更使能成事，只似秦家吕不韦。
龙江夜泊
作者：孙蕡
朝代：明

蒋山山头秋月明，龙江江上暮潮生。行人又是金陵客，卧听西风鼓角声。
寄沈宗远
作者：孙衍
朝代：明
体裁：七言律诗

挂席曾逢江上舟，别来弹指又经秋。閒从何处争棋局，醉共谁人较酒筹。金鲫鱼池芳草合，女萝花树小庭幽。客中无限相思意，坐对寒灯独自愁。
衍麓晴霞
作者：孙衍
朝代：明
体裁：七言绝句

山中仙客杳难攀，留得仙名重此山。衣蜕不须求往事，云霞终古见斑斓。
龙津春浪
作者：孙衍
朝代：明
体裁：七言绝句

镡津雨过碧溶溶，神物当年化此中。昨夜风雷起南国，海门桃浪涌春红。
大胜桥
作者：孙询
朝代：明
体裁：七言律诗

架海为梁事若何，分明神剑斫蛟鼍。光涵半璧初三后，影破连环二八过。玉蝀横秋消宿雨，金猊嘘雾散晴波。凭谁移向高空外，借与天孙夜渡河。
文水
作者：孙询
朝代：明
体裁：七言律诗

一曲潺湲绕泮宫，小桥斜转却流东。烹茶最爱铛鸣蚓，洗砚长疑墨化龙。未许将军修禊饮，只宜童子舞雩风。晚来绿净无波浪，云影天光上下同。
晚桥渔泊
作者：孙询
朝代：明
体裁：七言律诗

黄昏溪上寂无喧，渔艇归来竞后先。风偃荻花欹醉笠，雨昏江树湿炊烟。瓮头绿蚁时时满，船尾金鳞个个鲜。不似姑苏愁绝夜，乌啼月落晓霜天。
水竹居为朱克恭赋
作者：孙询
朝代：明
体裁：古风

高竹临水上，翛然绝尘迹。野人适幽趣，结庐在其侧。凉阴汎渌浮，滉漾侵几格。坐待明月来，秋声印寒碧。
送容县周二尹文叙
作者：孙询
朝代：明
体裁：七言律诗

自是濂溪几叶孙，庭前碧草至今存。徵贤早对安民策，佐邑长怀报主恩。春暖有莺啼柳陌，月明无犬吠花村。雄藩考课重论旧，且共漓江酒一尊。
陈氏园
作者：孙询
朝代：明
体裁：七言律诗

百亩名园巳变丘，每凭故老话风流。金钗醉倚观鱼槛，画桨轻移送酒舟。箫鼓晚衙花底散，笙歌夜月宴中留。感怀莫问当年事，野菜青青满地愁。
题竹所
作者：孙询
朝代：明
体裁：七言律诗

活人种竹不种杏，种杏何如种竹宽。翠色满林常带雨，秋声四座只生寒。诗成最好临轩写，帘捲何劳出户看。阴德广时栽亦广，传家唯有碧琅玕。
题雪樵画
作者：孙询
朝代：明
体裁：七言律诗

踏雪归来不耐閒，每书茧纸百千番。烟飞雾走纵横里，凤翥龙蟠顷刻间。怒若洪涛奔万壑，捷如骁骑出三关。一行价值千金重，展卷令人欲废餐。
登新甫山步韵
作者：孙述
朝代：明
体裁：七言律诗

满谷西风满目秋，登临胜概白云留。秦王旧迹烟霞锁，汉帝遗宫草木愁。绿水鸣烟逐涧曲，碧峰排戟插天幽。深山深处无过此，未审征徭可避不。
登黄鹤楼
作者：孙道言
朝代：明
体裁：五言律诗

当年驾鹤地，楼观出苍岑。冲驭已千载，危楼空百寻。昔人非俗骨，来者甫仙心。莫问登真事，江天云最深。
观海漫兴
作者：孙锦
朝代：明
体裁：七言律诗

小立烟霞日未央，奇观元说在东方。碧云连水天无际，雪浪翻波夜有光。岛屿晴分浓淡色，海鸥斜去两三行。临流览胜良非偶，浦树沙汀共渺茫。
咏白鹭洲
作者：孙顺
朝代：明
体裁：七言律诗

磅礡江心见浅洲，青莎有鹭狎同俦。引年栖息閒如鹤，快意忘机静似鸥。素影翩跹摇素练，清姿皎洁濯清流。因知王化滋禽鸟，羽族飞鸣得自由。
将归黄山留别诸同学
作者：孙默
朝代：明
体裁：七言律诗

伯皋应下谢朝春，回首淮南遍夕烽。客到空城余蔓草，身随孤剑冷芙蓉。秋深始买江边棹，古寺还听天外钟。黄海只愁迷旧路，仙人丹灶白云封。
登大观楼
作者：孙默
朝代：明
体裁：五言律诗

一望天无际，凭高俯大荒。马驰烽火径，人在水云乡。短棹迷春草，疏钟送夕阳。百年车笠意，对此倍难忘。
红桥园亭宴集·其一
作者：孙默
朝代：明
体裁：五言律诗

出郭人俱远，招携送水隈。红桥新酒榭，渌水旧歌台。小伎能分韵，山僧亦举杯。更思霜雪里，留兴问寒梅。
红桥园亭宴集·其二
作者：孙默
朝代：明
体裁：五言律诗

胜友当遥集，移尊漾碧流。丹枫初照日，残菊远含秋。选胜还寻渡，分题更倚楼。前村渔唱罢，寒月送归舟。
咏虞美人草
作者：孙齐之
朝代：明
体裁：七言律诗

楚宫花态至今存，倾国倾城总莫论。夜帐一歌身易殒，春风千载恨难吞。胭脂脸上啼痕在，粉黛光中血泪新。谁道汉宫花似锦，也随荒草任朝昏。
水仙花
作者：孙齐之
朝代：明
体裁：七言绝句

碧江香和楚云飞，销尽冰心粉色微。乍向月中看素影，却疑波上步灵妃。
缺题
作者：孙齐之
朝代：明
体裁：七言绝句

秋夜佳人歌木兰，潇湘幅上水云寒。谁教蕙帐留春色，九月桃花镜里看。
朝云墓
作者：孙龙
朝代：明

烟岚如黛草痕荒，冷寂歌亭伴夕阳。一代孤臣投岭海，千秋艳骨死文章。梨花无主难醒梦，柳絮拖魂尚带香。极目四山谁搁恨，东风吹泪洒湖光。
静中吟
作者：孝宗敬皇帝
朝代：明

习静调元养此身，此身无恙即天真。周家八百延光祚，社稷安危在得人。
硖石
作者：孟兆祥
朝代：明
体裁：五言律诗

硖石分秦险，邮亭日欲低。未知山近远，已失路东西。远水看烟起，深林畏鸟啼。凤城何处是，弥望草萋萋。
禹门叠浪
作者：孟养气
朝代：明
体裁：七言绝句

登眺龙门眼界宽，层层雪浪逐飞湍。分明圣迹昭千古，莫作寻常景物看。
清水岩
作者：孟养浩
朝代：明
体裁：五言排律

阆圃初疑幻，兹山别有天。碧流清涧底，白石乱峰前。宛转窥林麓，纡回出石田。径从披雾入，人拟御风旋。幽火逡巡探，悬崖却步还。伛偻忌气短，轩举觉神全。雪岭鸑峰近，香山法座联。石蹲疑虎卧，云湿有龙涎。古木披林暗，寒花照袖鲜。嵌空环曲室，崇巘厂虚椽。乳色凝冰著，苔文散碧钱。巨灵应有斲，山鬼若为镌。磴转埋行迹，溪深閟管弦。香风云外度，岚气座中偏。地僻烟光合，山明树色妍。萧条霜叶下，清迥月珠圆。鸟道昼犹阒，僧门夜不编。秋声寒淅淅，溜响滴涓涓。北里芝堪采，东山屐欲穿。燃松烹玉髓，刳木引流泉。王子寻真处，秦人避世年。岣嵝元墅胜，山酉洞中玄。蕉鹿原为梦，桃源好问仙。尘襟应涤荡，健翮欲翩跹。子晋笙声杳，麻姑鹤驭娟。朝来别仙子，涉历万山巅。斜日衔青嶂，秋风捲暮烟。纷华宁足羡，寂寞未应怜。采药知无分，承浆别有缘。吾生期自适，物理悟同然。愿作洞中鹤，长随孤月眠。
登马鞍山感述
作者：孟忠
朝代：明

汲水堤边杨柳花，东风吹散五侯家。江南一去繁华远，梦觉青山自煮茶。
流河驿
作者：孟思
朝代：明

帆落风初定，深更泊野滩。乡村多是盗，州县若无官。水响知鱼跃，潮平觉岸宽。中宵愁不寐，天外数星残。
燕中
作者：孟思
朝代：明
体裁：五言律诗

箕尾分星野，轩辕肇帝墟。燕山蟠王气，瀛海带宸居。西北饶兵马，东南富国储。太平兹乐土，非梦亦华胥。
秋夜期友不至
作者：孟思
朝代：明
体裁：古风

西风散秋声，摇我庭间树。月寒草露光，山静星河曙。林鸟相向啼，昆虫纷若语。美人期不来，幽客徒凝伫。
【越调】天净沙·十二月乐词并序
作者：孟昉
朝代：明

凡文章之有韵者，皆可歌也。第时有升降，言有雅俗，调有古今，声有清浊。
原其所自，无非发人心之和，非六德之外，别有一律吕也。汉魏晋宋之有乐府，
人多不能晓；唐始有词，而宋因之，其知之者亦罕见其人焉。今之歌曲，比于古
词，有名同而言简者；时亦复有与古相同者，此皆世变之所致，非故求异乖诸古
而强合于今也。使今之曲歌于古，犹古之曲也。古之词歌于今，犹今之词也。其
所以和人之心养情性者，奚古今之异哉！先哲有言：今之乐犹古之乐，不其然欤！
尝读李长吉十二月乐词，其意新而不蹈袭，句丽而不忄舀淫。长短不一，音节亦
异。旁构冥思，朝涵夕泳。谐五声以摊其腔，和八音以符其调。寻绎日久，竟无
所得，遂辍其学，以待知音者出而余承其教焉！因增损其语，而隐括为〔天净沙〕，
如其首数。不惟于樽席之间，便于宛转之喉；且以发长吉之蕴藉，使不掩其声者。
慎勿曰：侮贤者之言云。
上楼迎得春归，暗黄著柳依依，弄野轻寒似水。锦床鸳被，梦回初日迟迟。 正月
劳劳胡燕酣春，逗烟薇帐生尘，蛾髻佳人瘦损。暖云如困，不堪起舞缃裙。 二月
夹城曲水飘香，扫蛾云髻新妆，落尽梨化欲赏。不胜惆怅，东风萦损柔肠。 三月
依微香雨青氛，金塘闲水生，数点残芳堕粉。绿莎轻衬，月明空照黄昏。 四月
沿华水汲清樽，含风轻索殳虚门，舞困腮融汗粉。翠罗香润，鸳鸯扇织回文。 五月
疏疏拂柳生裁，炎炎红镜初开，暑困天低寡色。火轮飞盖，晖晖日上蓬莱。 六月
星依云渚溅溅，露零玉液涓涓，宝砌衰兰剪剪。碧天如练，光摇北斗阑干。 七月
吴姬鬓拥双鸦，玉人梦里归家，风弄虚檐铁马。天高露下，月明丹桂生华。 八月
鸡鸣晓色珑璁，鸦啼金井梧桐，月坠茎寒露涌。广寒霜重，方池冷悴芙蓉。 九月
玉壶银箭难倾，花凝笑幽明，霜碎虚庭月冷。绣帏人静，夜长鸳梦难成。 十月
高城回冷严光，白天碎坠琼芳，高饮挝钟日赏。流苏金帐，琐窗睡杀鸳鸯。 十一月
日光洒洒生红，琼葩碎碎迷空，寒夜漫漫漏永。串销金凤，兽炉香霭春融。 十二月
七十二候环催，葭灰玉重飞，莫道光阴似水。羲和迁辔，金鞭懒著龙媒。 闰月
十二月乐词（并引） 其一 正月
作者：孟昉
朝代：明
体裁：词

上楼迎得春归，暗黄著柳依依。弄野轻寒似水，锦床鸳被，梦回初日迟迟。
十二月乐词（并引） 其七 七月
作者：孟昉
朝代：明
体裁：词

星依云渚溅溅，露零玉液涓涓。宝砌衰兰剪剪，碧天如练，光摇北斗阑干。
十二月乐词（并引） 其三 三月
作者：孟昉
朝代：明
体裁：词

夹城曲水飘香，扫蛾云髻新妆。落尽梨花欲赏，不胜惆怅，东风萦损柔肠。
十二月乐词（并引） 其九 九月
作者：孟昉
朝代：明
体裁：词

鸡鸣晓色珑璁，鸦啼金井梧桐。月坠茎寒露涌，广寒霜重，方池冷悴芙蓉。
十二月乐词（并引） 其二 二月
作者：孟昉
朝代：明
体裁：词

劳劳胡燕酣春，逗烟薇帐生尘。蛾髻佳人瘦损，暖云如困，不堪起舞缃裙。
十二月乐词（并引） 其五 五月
作者：孟昉
朝代：明
体裁：词

铅华水汲青尊，含风轻縠虚门。舞困腮融汗粉，翠罗香润，鸳鸯扇织回文。
十二月乐词（并引） 其八 八月
作者：孟昉
朝代：明
体裁：词

吴姬鬓拥双鸦，玉人梦里归家。风弄虚檐铁马，天高露下，月明丹桂生华。
十二月乐词（并引） 其六 六月
作者：孟昉
朝代：明
体裁：词

疏疏拂柳生裁，炎炎红镜初开。暑困天低寡色，火轮飞盖，晖晖日上蓬莱。
十二月乐词（并引） 其十 十月
作者：孟昉
朝代：明
体裁：词

玉壶银箭难倾，缸花凝笑幽明。霜碎虚庭月冷，绣帏人静，夜长鸳梦难成。
十二月乐词（并引） 其十一 十一月
作者：孟昉
朝代：明
体裁：词

高城回冷严光，白天碎堕琼芳。高饮挝钟日赏，流苏金帐，琐窗睡杀鸳鸯。
十二月乐词（并引） 其十三 闰月
作者：孟昉
朝代：明
体裁：词

七十二候环催，葭灰玉琯重飞。莫道光阴似水，羲和迂辔，金鞭懒着龙媒。
十二月乐词（并引） 其十二 十二月
作者：孟昉
朝代：明
体裁：词

日光洒洒生红，琼葩碎碎迷空。寒夜漫漫漏永，串销金凤，兽炉香霭春融。
十二月乐词（并引） 其四 四月
作者：孟昉
朝代：明
体裁：词

依微香雨青氛，金塘闲水生蘋。数点残芳堕粉，绿莎轻衬，月明空照黄昏。
天净沙·星依云渚溅溅
作者：孟昉
朝代：明

星依云渚溅溅，露零玉液涓涓，宝砌哀兰剪剪。碧天如练，光摇北斗阑干。
中元
作者：孟洋
朝代：明

沙塞沈沈夕，山城瑟瑟风。旅愁纷落木，乡信断飞鸿。明月谁家好，寒砧到院通。应知早成服，为寄远从戎。
中秋宴城西楼别张子言
作者：孟洋
朝代：明

八月天高河汉流，丹峰翠壑迥西楼。不堪鸿雁长为别，风树萧萧万杵秋。
九日期登高不果遂集王郎中钦佩青溪上限韵
作者：孟洋
朝代：明

王子幽居水竹东，故人佳节对清风。愁看丛菊萧条甚，兴引高台怅望中。日静钟山流远碧，天寒枫树落殷红。共嗟物色惊人眼，纵饮何辞百盏空。
九日次边青崖太常韵
作者：孟洋
朝代：明
体裁：五言律诗

落帽怜高兴，衔杯意转哀。叶辞霜后树，人上雨中台。为客悲秋尽，思乡见雁来。百年几佳节，又负菊花开。
九日登坚山十韵
作者：孟洋
朝代：明

辞喧来野寺，九日复登临。远戍垂天际，孤城带水阴。风云盘众壑，鸿雁避危岑。骑转奇葩乱，泉飞杂佩侵。穿林饶虎迹，俯涧有龙吟。作赋惭先哲，游观惬素襟。帽随枫叶堕，杯映菊花斟。何事牛山泪，空怀鹫岭心。泛萸香细细，攀桂碧森森。归卧松房寂，犹闻长啸音。
九日登泰山
作者：孟洋
朝代：明
体裁：七言律诗

泰岳风高不可当，登临况复是重阳。杯倾下映沧溟色，帽仄平依北斗傍。鲁甸风云流野日，蓟门鸿雁入烟霜。雄图盛节俱陈迹，城郭萧萧自八荒。
人日
作者：孟洋
朝代：明

去年人日颍水滨，今年人日长安上。白雪青尊忆故人，长烟平树空遥望。苑外宁无杨柳新，水边不见梅花放。天南地北总支离，瘦马东风倍惆怅。
仙真观
作者：孟洋
朝代：明

村虚斜日映霏微，蓬苑丹霞闪洞扉。竹雾乍沾车马色，炉烟常驻薜萝衣。嵓垂石髓逢人少，路塞桃花过客稀。白鹤归来莫相讶，幽房元侣亦忘机。
仝顾二刺史游柳山祠
作者：孟洋
朝代：明

昔慕柳侯迹，今逢顾守游。山形盘野壑，树色动江流。城郭登台暮，风烟倚阁秋。不须松下酌，深坐己忘忧。
元宵后闻雁
作者：孟洋
朝代：明

昨夜元宵节，今晨鸿雁音。索居才入耳，为客即惊心。楚雪江湖远，燕云关塞深。翻然动春兴，出户巳难寻。
入岳
作者：孟洋
朝代：明

僻路疑无日，危梯渐入烟。暗泉传石窦，高稻叠山田。鹧语深丛里，猿垂古洞边。清秋未摇落，百事总堪怜。
兴隆寺斋居
作者：孟洋
朝代：明

斋日斋居僧舍深，昼帘花竹细阴阴。诸天树色浮佳气，下界莺啼入梵音。京国风烟虚在眼，边城戎马实惊心。他乡自喜逢春色，不道愁多更苦吟。
冬日宴郑汝顺别业
作者：孟洋
朝代：明

郑生负郭有田庐，花榭茅亭背水居。日照霜林松独耿，雪消冰岸柳将舒。呼童扫石惊沙鸟，对客开樽取涧鱼。不到山窗今几日，白云犹护读残书。
冬至述怀
作者：孟洋
朝代：明

冬至阳春节气新，孤舟万里泪盈巾。千官鸣佩嵩呼日，九殿垂绅近侍臣。岭外闻猿为逐客，山中驱马避徭人。海天徒抱区区在，稽首焚香望北辰。
出郊
作者：孟洋
朝代：明

昨日归来雪满城，暖风三月始郊行。平芜渺渺春嘶马，斜谷阴阴午听莺。茅屋短桃流水近，石桥低柳细烟轻。十年尘土知何事，今日乡园且有情。
别家
作者：孟洋
朝代：明

仆夫早严驾，行行之楚乡。依依恋故里，尊俎临道傍。亲友偕集送，儿女泣成行。邻国非遐征，岁月未可量。白露涂郊原，秋草日焜黄。沙禽并栖宿，鸿雁东西翔。且为斯须留，日晚途路长。不云行役苦，徒令居者伤。
别殷靖江限韵
作者：孟洋
朝代：明

昔也石川去，居然宦思微。独怜江上县，何异水边扉。春雨移萱草，天风入舞衣。留连今夕饮，愁见月光辉。
别胡茂卿推府往吴兴兼呈刘养和太守
作者：孟洋
朝代：明

吴兴非远别，客路亦关情。细草迎船发，春云对浦生。西亭饶柳色，苕水乍莺声。谢傅仍为郡，登山拟共行。
别都玄敬主事改南京礼部
作者：孟洋
朝代：明

回车尘路辙，停棹故山庐。禄薄堪迎养，官閒好著书。吴门枫树色，京口菊花初。到处宜乘兴，江楼坐月虚。
千佛山
作者：孟洋
朝代：明

白日萧萧秋树斜，碧云渺渺入僧家。隔年松坞疑乡寺，一月风尘见野花。钟鼓催寒生晚暮，翠微含月益光华。开尊不尽川原色，发兴还如江汉涯。
南可堂
作者：孟洋
朝代：明

堂成南郭倚脩林，帘捲高窗见远岑。扫石秋篱看菊遍，杖藜春径入花深。天晴猿鹿山中下，日落渔樵江上吟。野兴百年无不可，桃源路杳莫相寻。
发上谷
作者：孟洋
朝代：明

上谷驱车出，云中烛望频。荒山曾过虏，残垒半无人。云冷低关树，风多暗塞尘。翻思戎马事，愁病转伤神。
同崔岱屏卫源上舟夜抵新乡
作者：孟洋
朝代：明

风尘移使节，灯火共仙舟。雾月涵波动，秋星拂树流。暗村喧鼓角，深渚静浮鸥。白露蒹葭落，思君难重游。
吴松江肃威道此对酒次韵
作者：孟洋
朝代：明

萍聚京华四海心，蓬飞岁月故骎骎。蛮荒独忆西台迥，郡国同瞻北阙深。病骨逢君惭骥枥，春山对酒见莺林。少陵不作当时体，千载重聆大雅音。
咸阳览古
作者：孟洋
朝代：明

长安西出咸阳道，行尽平沙渭水澄。便欲题诗怀往事，伤心忍见汉诸陵。
回雁峰
作者：孟洋
朝代：明

回雁峰高起夕岚，孤舟落日系江潭。雁知瘴疠愁南渡，逐客明朝路更南。
塞上行
作者：孟洋
朝代：明

白草愁连紫塞长，行云落日共苍茫。驱车竟日无村落，到处逢人指战场。
夜泊石头口
作者：孟洋
朝代：明

初月照江清，愁人见月那为情。寂寂空江徒极目，扁舟独伴鱼翁宿。舟人尽睡不知醒，防夜知更唤僮仆。然灯起坐心胆摧，况乃隔岸闻猿啼。秋潭无云渚花落，寒波欲动风凄凄。中流贾，尔何苦。犹唱棹歌夜摇橹，北客闻之泪如雨。
夜集刘子纬郎中
作者：孟洋
朝代：明

门对西城霜月临，雪留风苑北堂阴。愁看碧草生春色，徒傍寒梅损客心。击筑未忘燕市酒，属歌犹接郢人吟。非贪深坐催鸡报，苦忆相思候雁音。
天宁寺
作者：孟洋
朝代：明

招提临汉迥，壮丽入秋明。水曲秦淮树，山回建业城。僧来呼鹤舞，客醉数猿声。坐久馀残照，凄然风露清。
天马行同唐荆川太史游普济寺作
作者：孟洋
朝代：明

风催白草霜叶丹，嶙峋黛色标南极。晨起冲寒恣攀陟，扪萝策杖嗟无力。林壑阴森径转回，赤霞掩映青莲开。殿阁参差翠微畔，黄金作户玉为台。玉台金户通流水，门外孤峰插天起。往往飞花下石坛，呦呦驯鹿临崖涘。脩竹长松烟雨间，鸣琴对月醉忘还。回首氤氲渺城市，悠然身世非人寰。江东才子金闺客，遥下天门飞汉节。覃恩中土焕尧文，览胜南州探禹穴。嵩高伊阙剩遨游，淮汝风烟亦暂留。校书懒卧扬雄阁，作赋常思王粲楼。山中载酒摛毫素，尽日讴吟倚双树。飞泉寒谷生光辉，珠宫画壁流云雾。蹊路欣看天马过，驽骀学步愧蹉跎。凌云逐电燕台去，悬想瑶阶响玉珂。
奉和杨邃庵阁老塞上曲二首
作者：孟洋
朝代：明

太平天子未忘危，战将谋臣厌出师。不有匈奴频犯塞，廉颇那起汉文思。飞刍走粟遍秦川，铁骑骍弓远戍边。夜闻间谍来传语，汉垒如今不似前。
奉和杨邃庵阁老塞上曲二首·其一
作者：孟洋
朝代：明

太平天子未忘危，战将谋臣厌出师。不有匈奴频犯塞，廉颇那起汉文思。
奉和杨邃庵阁老塞上曲二首·其二
作者：孟洋
朝代：明

飞刍走粟遍秦川，铁骑骍弓远戍边。夜闻间谍来传语，汉垒如今不似前。
奉和白楼太宰斋居
作者：孟洋
朝代：明

画省清斋此日同，闻歌白雪枉诗筒。瑶坛玉殿虚无里，翠盖金舆想像中。阶下莓苔侵暮雨，苑边杨柳入春风。低栖鹳鹤休飞去，对尔忘机学海翁。
宿上峰寺喜晴
作者：孟洋
朝代：明

俗传衡岳往，频见雨云俱。何事秋天霁，能令皓月孤。平看穷蜀粤，俯影辨江湖。敢谓精诚在，山灵定有无。
宿华阴怀马侍御按节河中
作者：孟洋
朝代：明

客路倦兹游，空堂此何夕。明灯促簿书，春星动檐隙。渭北鸿雁来，猿吟华山侧。浊流一何深，佳人杳难即。遥遥钦德音，茫茫阻颜色。笑言故山庐，繁华忆畴昔。皎月照岩阿，凝霜肃荆棘。萧萧骢马鸣，豺狼遁其迹。岂不慰遐思，终焉感离析。思欲往从之，安能生羽翮。临风缄素书，书短不盈尺。上言加餐饭，下言崇明德。
寄周克之侍御谪居南海
作者：孟洋
朝代：明

君从岭海驾轻舟，余亦潇湘溯碧流。怅望云天俱堕泪，相思月夜一登楼。鱼龙巨浪春应适，瘴疠深山雨更愁。饱食殊方各努力，南中佳丽足遨游。
寄王钦佩提学
作者：孟洋
朝代：明

雨花台畔昔年游，长忆金陵万里秋。春色乍惊河上节，月华空望汝南楼。䄡帷踏出花相映，绛帐庭开草并幽。七郡衣冠瞻北斗，光风何日被林邱。
寄题林以吉读书堂
作者：孟洋
朝代：明

阴阴石阁傍云松，袅袅藤窗花露浓。独立青宵何处笛，月明遥映九华峰。
寺中对雨
作者：孟洋
朝代：明

古寺天寒乐事稀，千山风雨赏心违。松悬瀑布当檐落，竹引浮云绕栋飞。窈窕烟藤垂虎穴，凄凉水鸟坐渔矶。宵来拨闷须酩酊，明发冲泥转翠微。
山居杂兴
作者：孟洋
朝代：明

地僻人烟少，山空秋气宽。檐回千树响，门对数峰寒。隔竹闻鸡犬，临溪采蕙兰。凉风天际起，哀雁出云端。沈沈烟色暮，眺望此何时。万壑翻红树，丛篁映碧池。路高寒吹急，野旷夕阳迟。不作陶翁醉，能无宋玉悲。
山居杂兴·其一
作者：孟洋
朝代：明

地僻人烟少，山空秋气宽。檐回千树响，门对数峰寒。隔竹闻鸡犬，临溪采蕙兰。凉风天际起，哀雁出云端。
山居杂兴·其二
作者：孟洋
朝代：明

沈沈烟色暮，眺望此何时。万壑翻红树，丛篁映碧池。路高寒吹急，野旷夕阳迟。不作陶翁醉，能无宋玉悲。
弘慈寺访罗侍御不遇
作者：孟洋
朝代：明

骑马出城郭，逍遥访所亲。高林浮薄日，古寺入残春。细细檐花静，嘤嘤谷鸟频。风光助吟咏，发兴为谁新。
忆花
作者：孟洋
朝代：明

庭下花枝红白开，看花把酒日徘徊。临别低垂解愁思，露珠如泪滴苍苔。
憩冷泉寺
作者：孟洋
朝代：明

漫入冷泉寺，居然外虑空。云来千树黑，日敛半山红。法鼓传虚殿，禅音出上宫。兴来孤骑发，汾水正秋风。
明妃曲
作者：孟洋
朝代：明

朝辞凤城阙，暮出雁门关。汉音闻渐少，胡语辨应难。玉筋军中落，琵琶马上弹。宫闱閒冶态，遮莫外人看。
春雁
作者：孟洋
朝代：明

即怜鸿雁不相违，每到青春见尔归。独夜高鸣乘吹远，九霄联影入云微。上林羽猎终多事，北海风烟自可依。矰缴虞罗满天下，此身那得共翻飞。
暮春后园
作者：孟洋
朝代：明

暇日西园内，问春春欲归。雀惊看果落，蝶懒觉花稀。积水斜通径，游丝暗着衣。流光不可转，心事苦多违。
有悼一首为华泉大司徒作
作者：孟洋
朝代：明

早修容服侍明公，琴匣书签坐卧同。春色故随流水去，雨声犹向落花中。月明东阁凭阑歇，尘暗西窗倚镜空。十二峰头云不尽，夜深还到楚王宫。
望太华
作者：孟洋
朝代：明

十年太华游山思，五月潼关骑马来。日动松林仙掌出，云移莲井玉峰开。北涵渭水生秋色，西带秦京锁暮哀。安得从容应尽兴，翠微深处访云台。
朱氏园亭宴集
作者：孟洋
朝代：明

上国名园笑语同，朱帘翠户曲栏通。管弦夜合芦洲月，花竹烟开水阁风。叶撼秋声翻露下，雁飘寒思入云中。淹留总爱青霄客，潦倒真惭白发翁。
杨花
作者：孟洋
朝代：明

几日春光春又归，杨花落尽泪沾衣。君王未见相如赋，莫向长门宫里飞。
梁山怀古
作者：孟洋
朝代：明

秦皇游幸出梁山，翠阁朱楼起万间。千载春风歌舞地，牛羊斜日牧儿还。
次韵答周刑侍见和桂林之作
作者：孟洋
朝代：明

除夜俄逢系綵舟，新年重喜接风流。春烟坐对晴江树，雾雨心惊瘴海楼。聊假清尊驱别恨，却缘华发动羁愁。青山二月啼莺遍，水外花边共尔游。
次韵马侍御山居
作者：孟洋
朝代：明

叠嶂丛林卜筑新，柴门草径绝比邻。琴尊有意从知己，衣帽无心懒见人。流壑野云何所系，浴涡沙鹭本来真。百年幽境容吾老，四海苍生望尔频。
正月三日喜晴
作者：孟洋
朝代：明

东风宛转入新年，林色熹微开曙烟。梅柳隔帘春欲动，楼台满眼雪犹悬。群飞鹳鹤翻高树，并泛凫鸥下碧川。对此不堪多病在，令人却忆五湖船。
殇子八十生日至瘗所
作者：孟洋
朝代：明

吾儿死别经春久，生日今来哭汝坟。秀骨清眉泉路隔，娇啼涩语梦时闻。烟林叶暗莺初鷇，草径花稀蝶自群。魂气可能游我侧，须惊愁鬓雪纷纷。
汉中太守行赠潘伯振
作者：孟洋
朝代：明

汉中太守行出门，萧萧五马鸣秋原。请君系马亭前柳，为君赠言劝君酒。汉中巨郡狱讼繁，饥馑频仍足群丑。蜀川廉范有遗歌，关西杨震称良守。使君才质迥非常，十年献纳黄门郎。曾将五色绣龙衮，何有一郡分铜章。君不见栈道逶迤数千里，高山岧峣水瀰瀰。此去休歌行路难，拟取循良报天子。
汉宫词
作者：孟洋
朝代：明

忆昔妾当二八期，正是汉家全盛时。九重下诏择鸾匹，万国求贤配凤姿。妾身自分非良质，百万人中叨第一。天子亲迎出殿廷，辅臣持节下蓬荜。蓬荜辉光异昔年，丝萝延蔓至今日。始知贵戚失金张，不许王侯论甲乙。一入金门侍至尊，奈何相见不相言。红颜未必招人妒，薄命何堪承主恩。主恩深重应难报，妾意殷勤那复论。一别谢君面，往驾无旋辕。夜夜看星回永巷，朝朝望日倚长门。长门永巷春风起，万卉千花斗芳紫。燕子飞过密杏中，黄莺啼向垂杨里。莺莺燕燕各相依，戏蝶游蜂两两飞。可怜今日春光好，可惜明朝春又归。凤辇常时游上苑，羊车无日到重扉。岂干侍御还多宠，自是君王有万几。万几閒暇甘游猎，朝出城南暮城北。金鞍玉骑走千军，羽箭雕弓堕双翼。陌上风光自可嘉，宫中粉黛无颜色。离宫一万所，别殿九重深。岂有荣华希宠爱，更求词赋感君心。何人可托黄金赠，薄情不见白头吟。珍珠帘下閒歌舞，且取欢娱谢愁苦。自爱琼箫引凤皇，自爱金杯度鹦鹉。鹦鹉性能言，不能到君前。一朝被笼络，翠羽徒自怜。不沐君恩奚足惜，不见天颜心未怿。天下升平主万年，妾身生死良何益。
江雨
作者：孟洋
朝代：明

树色阴森江驿前，渔翁蓑笠隔朝烟。雨中薜荔深藏寺，雾里凫鹥不避船。
沽酒行赠牟韦二抚君
作者：孟洋
朝代：明

汉阳江山秋风悲，落叶凄凄愁别离。江头壮士一相见，并马踌躇数回盼。青衫乌帽无光辉，云是长安两锦衣。见君北来动乡思，君来想是从王畿。牟公短躯异标格，双颊凝红鬓垂白。韦君年可四十强，方眉广额身昂藏。欲言向余泪盈臆，昔年奉侍君王侧。日月麒麟殿上行，云霄虎豹班中直。常承密旨按公卿，时有微功佐家国。讵料恩荣不可常，朝游禁阙暮江湘。遥瞻北斗空翘首，却想西垣祗断肠。北地南州异风土，天暄水湿多忧苦。鸿雁高高向日边，关河迢递何时还。嗟余亦是投荒者，低首闻之泪双下。先朝末载游帝京，此时牟公已有声。自从逆丑弄权术，鞭挞朝士无虚日。扶忠抗义公所优，坐废罹刑人共恤。今皇诛逆法令明，韦公牟公乃齐名。才看执法拖金紫，忽复飘零涉江水。贫贱荣华信有时，古今人事皆如此。君不见张禄先生脱厕中，相秦富贵倾王公。又不见鲁朱家奴置广柳，时来复作河东守。与君今见且为欢，别买江鱼共沽酒。
游山迟唐荆川太史不至
作者：孟洋
朝代：明

野兴朝来剧，层阴冻不开。烟霞迎使节，词赋忆仙才。岂负青山约，何妨细雨来。临溪重回首，沙鸟似深猜。
游湘山寺
作者：孟洋
朝代：明

云里孤亭落翠微，林间宝刹隐光辉。寒钟寂寂秋花细，碧殿阴阴古木稀。望极烟霞流远壑，行深薜荔引重扉。却悲尘迹同流水，聊复高吟傍落晖。
湘水歌
作者：孟洋
朝代：明

湘水绿色波瀰瀰，石树参差岸烟起。芳洲兰叶摇香风，日暮千林万花紫。春无鸿雁随阳和，昼见猕猴挂薜萝。谷深疑有秦人住，泽畔时闻渔父歌。独爱苏吴顾虎头，谪官五马来湘洲。郡中无事常高卧，忽复乘舟泛碧流。醉邀明月不知返，曲奏阳春恒寡酬。神简郎君更清出，小顾阿髦谁甲乙。陈荀王谢久尘埃，君家一门皆俊才。班扬已去苏李死，气运文章喜再回。德星远向庭闱聚，堂上春阴覆瑶树。柳山云物春更嘉，翠竹寒泉啼鸟哗。昔人尚有读书屋，君复题诗蹑紫霞。
湘簟赠张子言
作者：孟洋
朝代：明

剪断潇湘半亩云，佳人纤手制冰纹。舍风卧榻吹寒玉，映月歌筵叠翠裙。
潇湘行
作者：孟洋
朝代：明

岁暮浮潇湘，天空豁心目。霁日千林开，高云万峰簇。江色岩霏水郭隈，垂萝飞幌隐楼台。疏松野寺钟磬响，枯苇沙汀鸿雁哀。风烟奕奕纷奇状，海贾湖商日流荡。浣妇新妆映绿波，渔人密罟抛洪浪。年年岁岁此江津，今日人过非昔人。曾闻埋没屈原骨，不复飘零贾谊身。楚人宫中罢歌舞，十二峰头泣云雨。岸上谁家越女讴，珠帘罗幕桂堂幽。江南本自山川胜，日暮其如客子愁。当昔孙吴汉照烈，衡湘转战江流血。功臣名将巳寂寥，石碑铜柱俱沦灭。秦皇威力震羌胡，仍回车驾遍寰区。驰道至今潇水上，秋风惟见白云孤。白云孤以飞，湘水自南下。安得从之亦北旋，东园种竹耕西野。
烟
作者：孟洋
朝代：明

湘流落日外，沙迥暮生烟。杳杳千峰失，霏霏万壑连。鹊翻知浦树，人语辨江船。暗里猿声断，愁深搅夜眠。
王子衡过饮分体得一首
作者：孟洋
朝代：明

虚帘过微月，小阁生馀寒。留连异乡饮，消此长夜阑。
环县
作者：孟洋
朝代：明

灵武城高接夏州，逶迤山势引边愁。胡来六月常烽火，农起千军尽戍楼。草树阴阴刁斗夕，云沙莽莽玉关秋。比年耆旧多湖海，节制谁能范老俦。
白菊
作者：孟洋
朝代：明

两两琼霜下，盈盈瑶水涯。纵然同晚节，犹自异黄花。
石沟
作者：孟洋
朝代：明

盐井黄沙迷白草，石沟残日下荒山。烽烟暂喜连朝息，旌节遥从万里还。秋早兵戈屯塞上，风高鼓角动云间。西陲诸将今非昔，胡虏无劳数扣关。
石首访赵从之
作者：孟洋
朝代：明

昔在长安日，相从数宴游。鸟啼花馆夕，骑转竹林幽。明月空燕市，春星映蜀楼。那知风雪里，坐对楚江流。
秋尽田家
作者：孟洋
朝代：明

秋尽登成后，田家乐事多。临泉涤酒器，向日理渔蓑。野阔孤烟起，沙长倦鸟过。客来闻犬吠，却恐是催科。
答顾全州华玉寄书
作者：孟洋
朝代：明

并向明时作放臣，殊方本拟日相亲。兰舟空喜浮湘侣，桂岭悲看对月人。太守书来和驻节，崆峒书至益沾巾。湘南顾况今虚语，岐路南中事更真。
答顾全州华玉见贻
作者：孟洋
朝代：明

隐几高斋冬日深，叩门何处素书临。美人近隔清湘水，使者空传白雪吟。边峤梅花愁听角，郡庭榕叶忆鸣琴。春风好慰同游兴，夜月应怜异地心。
简孙兵宪用之约游贤隐寺
作者：孟洋
朝代：明

秋来山寺好，霜叶静高林。水落澄潭色，云垂古殿阴。公庭虚简牍，暇日且登临。早起瞻旌盖，遥遥指碧岑。
红德城元夕
作者：孟洋
朝代：明

清平驿里过元宵，尊酒盘蔬未寂寥。灯火忽疑烽火至，春风仍似朔风骄。月临汉节千山静，霜入胡笳独戍遥。想是大酺通海内，边城歌舞荷清朝。
约苏天秀年兄会鸣谦驿
作者：孟洋
朝代：明

季子二年别，铜章百里分。形容空有梦，消息漫相闻。惆怅西山月，凄凉北塞云。驿楼风日好，尊酒待夫君。
腊日
作者：孟洋
朝代：明

北风岁暮急孤城，腊日炎方见雪清。独秀峰高万里思，桄榔树近一禽鸣。桂林远客违金阙，椒酒亲臣赐玉罂。寂寞学宫终日闭，倚楼吟望倍愁生。
腊月朔雨有怀边司徒华泉
作者：孟洋
朝代：明

白首相知海内稀，司徒高韵苦相违。寒乌独树云阴合，暝竹空檐雨色微。终日簿书知有政，十年朋侣赋无衣。北风倘会山阴雪，乘兴何妨夜叩扉。
舟过城陵矶悼内兄旧巴陵尹
作者：孟洋
朝代：明

巴陵原上秋草没，岳阳城头挂残月。叹逝中宵怀不开，江流呜咽江猿哀。昔行县中花，今馀道傍柳。可怜劲节胡尔为，徒取虚名在人口。朝云为雨暮归山，秋燕辞巢春复还。青山玉骨何处起，鬼火妖孤满蒿里。思君懒入巴陵游，巴陵道古生百忧。
荅高大和侍御寄书
作者：孟洋
朝代：明
体裁：七言律诗

舟过衡阳雁已疏，经年那得故人书。一封忽漫来何处，千里殷勤问谪居。海上青骢遥羡汝，湘南芳草正愁予。清秋直北朝星斗，回首云山万叠馀。
襄陵省中池亭甚佳因怀张李二明府
作者：孟洋
朝代：明

日暮襄陵池上亭，孤吟长坐叹飘零。荷花无主谁为色，竹叶怜人独自青。暝逼高林回倦鸟，风生曲槛度流萤。季鹰元礼俱何在，好对青霄倒玉瓶。
访龙洞
作者：孟洋
朝代：明

野情尘外惬，秋思马前生。去雁迷山色，悬藤落涧声。洞空千树响，云细一花明。渐觉人踪绝，烟霞近赤城。
贻友人
作者：孟洋
朝代：明

清云度高汉，落日下远戍。行子倦孤征，税驾咸阳暮。空林宿雨微，虚檐滴松露。怅然怀美人，昔语今不晤。浊酒谁为倾，强歌未成趣。岂无四海士，新交不如故。
赠云谷翁
作者：孟洋
朝代：明

白云满深谷，爱尔结幽居。竹影宵穿户，松阴日覆渠。僧归邻寺寂，客至野堂虚。过岭时驯鹿，临溪独钓鱼。月侵前墅局，花映北窗书。谁识王孙意，频回俗士车。
赠别张汝祯兵宪兼致留意
作者：孟洋
朝代：明

冠盖倾城拥使车，柳深花暗重踌躇。旌摇日月明淮水，帐卷风云接楚墟。春馔正宜供竹笋，秋羹何用叹鲈鱼。乐羊不废中山绩，漫有文侯满惬书。
赠荣上人兼呈顾全州
作者：孟洋
朝代：明

古有高人兴，今看静者流。江山成独往，风雨一孤舟。卓锡湘流暮，移帆桂水秋。朝登覆釜观，远望苍梧邱。目极南中胜，心非道外求。逢君看叶下，谪客共萍浮。暂结三生愿，何孤万里游。白云怀旧国，细雨别津楼。碧树诸天迥，黄花绝塞愁。行过五马第，持此谢全州。
赠蔡给事成之福建佥宪
作者：孟洋
朝代：明

君行不得送，怨恨若为平。尘隔长安树，烟迷上苑莺。关河万里道，风雨十年情。重别心如醉，长歌涕满缨。朝廷虚衮职，海内尽戎兵。岂是无山甫，谁能惜贾生。衣冠辉琐闼，谏疏耀承明。即喜朝阳翼，翻为濒海行。三山沾惠泽，百粤见澄清。远拟丹心迥，时瞻北斗城。
赠郭侍御北还
作者：孟洋
朝代：明

扬旌渡河渭，弭节览周秦。灵台岂经始，古道多荆榛。历险迫嵓谷，乘危犯沙尘。冷冷清风激，霜月鉴幽沦。豺虎潜故踪，狸鼠安足论。中衢有欢颂，穷檐无苦呻。鞭笞非所恃，风俾江汉淳。
赠鲁振之祭酒园居
作者：孟洋
朝代：明

鲁连不受平原赠，长揖归来住海滨。宁独彩毫干日月，时看玉剑动星辰。窗含花竹云争入，江引凫鸥日自亲。天下苍生望安石，凭君莫作武陵人。
过大梁贻李献吉
作者：孟洋
朝代：明

两年不见空同子，杨柳青青汴水滨。避世独留瓜圃在，著书吾爱草堂贫。门前雪尽添春水，江上梅开傍野人。竹径不曾延俗驾，思君何日得相亲。
过张元德户部同邃伯二首
作者：孟洋
朝代：明

登龙来委巷，下马索新题。砌晚苍苔静，盆阴碧草齐。苦吟怜贾岛，高论接昌黎。与尽挥鞭去，纷纷月满蹊。王郎多逸兴，张子更清谈。词赋谁当并，交游我独惭。晚风闻竹碎，霏月对花酣。转首成宵梦，梅开湖水南。
过张元德户部同邃伯二首·其一
作者：孟洋
朝代：明

登龙来委巷，下马索新题。砌晚苍苔静，盆阴碧草齐。苦吟怜贾岛，高论接昌黎。与尽挥鞭去，纷纷月满蹊。
过张元德户部同邃伯二首·其二
作者：孟洋
朝代：明

王郎多逸兴，张子更清谈。词赋谁当并，交游我独惭。晚风闻竹碎，霏月对花酣。转首成宵梦，梅开湖水南。
过海印寺
作者：孟洋
朝代：明

傍湖台殿何年起，绕寺烟波望不穷。寺里逶迤银汉接，宫前宛转玉河通。长桥晚落千寻影，高阁晴含万里风。沧海漫求人世外，蓬莱今在帝城中。
追怀张徵君
作者：孟洋
朝代：明

青青岩畔松，漠漠谷中兰。孤贞抱幽寂，芳馨恒自怜。移植公府中，土性非所便。至人尚玄素，哲士保自然。灵霞荡心虑，尘纷讵能缠。守身戒枉尺，行义耻忘筌。结庐西山麓，泛舟河水湍。虽非金石固，神理谅可全。生时有遗荣，没为闾里叹。
送佥宪李君惟大入关中
作者：孟洋
朝代：明
体裁：古风

秦中昔游地，西望送行旌。雨雪经淮甸，春风入洛城。洛阳城中足高彦，君过故里多欢宴。天津桥边新柳丝，桃林花暖啼莺遍。紫气函关路，青莲华岳祠。五陵富贵空流水，四塞烟尘异往时。使君按节行风俗，白日青云照岩谷。云阳县前泾水深，召公亭下春芜绿。中兴天子缓刑威，四海讴歌仰德辉。从容揽辔长安道，早晚风声达紫微。
送柴光禄入贺
作者：孟洋
朝代：明
体裁：七言律诗

棹歌声里望行舟，渺渺江亭草树浮。卿月近移龙虎阙，使星遥映凤凰楼。莺花上苑逢春色，风雨长安忆旧游。闻说圣朝求直谏，肯令汲黯出皇州。
送殷近夫尹靖江
作者：孟洋
朝代：明

靖江百尺澄秋波，江上秋风吹薜萝。芦花凫雁呜相和，江南女儿红碧衣。日涴晴沙薄暮归，手牵兰杜不忍违。秋容入佩香风微，短棹吴歌处处吟。歌长调切伤人心，江天月出江水深。远客闻之泪沾巾，孤山此夕好登临。
送王太常季徵
作者：孟洋
朝代：明

太常清重异他乡，才子风流擅两京。春水扬帆辞建业，东风策马过彭城。一夔自足声容美，三礼由来职事荣。拟济中兴垂今问，汉廷休道叔孙生。
送王子衡巡按陜西得倚字
作者：孟洋
朝代：明

孤鸿游八极，日暮宿江沚。纷纷四海士，缅怀念君子。逍遥幽涧滨，采摘多芳芷。嘉晤苦岁迟，乖别遽千里。商飙肃秋林，祖席临寒涘。谅子平生亲，赠言岂在累。初冬出函谷，饮马黄河水。巉崖走虎兕，夹道生荆杞。莫邪鸣鞘中，一日再三视。试以宽髀宜，众理良独耻。仰瞻太华巅，霜峰碧空倚。丈夫处两间，气槩谅可拟。三边堠火连，汉南寇蜂起。折冲贵笑谈，何必任锋矢。愿言树名勋，慰我贻尺鲤。
送边荆州廷实赋得一柱观
作者：孟洋
朝代：明

松滋县东一柱观，君达荆州春正深。风落澄湖翻夕照，云移别嶂入晴林。花间日见江猿过，竹里时闻湘鸟音。千古洞庭存胜槩，即怜词客更登临。
送钟广州赋得越王台
作者：孟洋
朝代：明

汉家南越郡，海上起高台。紫翠朝云映，笙箫落日催。千秋乐事今消歇，碧榭朱栏台草没。山鹧空啼榕叶深，荔枝犹待春风发。太守来游发兴豪，雪山日镜拥溟涛。右瞰双溪小，回瞻五岭高。开元宋公韩吏曹，贤声此辈俱翔翱。别君且尽杯中酒，越王台上应回首。
送韩汝节
作者：孟洋
朝代：明

春月高城上，酣歌此宴同。旅愁鞞鼓外，心事酒杯中。雨雪辞燕甸，莺花过晋宫。休将万里志，今日叹飘蓬。
道井陉有感
作者：孟洋
朝代：明

东归石径入云斜，险阻千年事可嗟。松柏森森韩信庙，山河渺渺沛公家。王齐实召游云梦，为汉虚劳问左车。惆怅英雄心事在，乌啼秋树堕岩花。
酬柴光禄春日喜晴见贻
作者：孟洋
朝代：明

云远天空候雁翔，林开晴日散群芳。柳条近水烟逾碧，梅蕊无风暖自香。江上青山怜岁月，镜中华发愧行藏。忽传一曲阳春调，睡起高歌引兴长。
酬马百愚过访
作者：孟洋
朝代：明

白首谁知己，秋风此对君。年光吾自老，世事忍相闻。树近微留雨，檐虚暗入云。莫辞今共醉，应念昔离群。
重过康庄驿
作者：孟洋
朝代：明

汝上初经月，康庄兹再行。孤心天外系，白发道边生。雪草交狐迹，风沙斗马鸣。遥怜清济色，未肯濯尘缨。
重阳前一日登黄鹤楼
作者：孟洋
朝代：明
体裁：七言律诗

黄鹤仙游溯八溟，层楼高结入青冥。浮云薄日垂江汉，落木清秋下洞庭。梦渚祇馀双鸟白，楚天不断万峰青。明朝况是黄花节，发兴凭虚倒玉瓶。
问愚溪
作者：孟洋
朝代：明

零陵南上湘流西，竹树参差百鸟啼。秀壁清泉行满目，不知何处是愚溪。
闻雁
作者：孟洋
朝代：明

早春入夜尚凄风，孤月纤纤生远空。万里独愁南望客，一声何似北来鸿。往秋共逐嗟行路，此际相逢愧转蓬。多思欲归弦调里，哀音己过塞云中。
除日
作者：孟洋
朝代：明

边城除日至，犹自备戎机。马上惊残岁，河边对落晖。逢人空问讯，逾节始言归。回首年来事，徘徊一振衣。
雨中期冯都宪高太守宁佥宪游贤隐寺
作者：孟洋
朝代：明

相期游野寺，不寐忆松房。细雨苍山湿，高云碧殿凉。沙行看逸鹭，石坐傍幽篁。准拟侵晨往，冲泥定未妨。
雨花台
作者：孟洋
朝代：明

初夏登临花未稀，一春多恨赏心违。群峰细雨江流转，万户垂杨燕子归。谢傅风流今不忝，秣陵云物旧全非。空台草长谈经处，风起游丝罥客衣。
顾全州见邀江水涨不能赴
作者：孟洋
朝代：明

桂林山深昼啼鹬，一春三见红日出。鸣雷达曙雨浪浪，洪潦平阶仍入室。江间浪涌蛟螭翻，鲤鱼安得窥龙门。渡头行子立惆怅，徒系扁舟不可上。美人只在水一方，百溯千回道转长。雨中空见枇杷落，飞尽杨花更断肠。
题宋徽宗杏花锦鸡图
作者：孟洋
朝代：明

北风十月登华堂，堂上春光照花树。雪壁荧荧绚绮霞，晴烟拂拂流香雾。彩笔谁将夺化工，珍禽艳萼披霜素。洛阳殿前仙杏开，锦鸡石上矜毛羽。出群画手近代无，赵宋徽宗为此图。规规模写不足数，生意真与乾坤符。烟枝露蕊宛堪折，戢翼回头如有呼。上林韶华竟何似，满堂醉眼俱模糊。国朝画者称林良，古松苍鹰乃所长。后有吕纪善画鸟，形象虽工神色少。帝王妙思非等闲，意态不在丹青间。定知万里胡沙外，貌得关河北雁还。
题张氏忠睦堂
作者：孟洋
朝代：明

曾说门墙废蓼莪，且看帷幄富干戈。朔方孝友今张仲，南国勋名汉伏波。绿野堂开春纵酒，紫荆花发夜闻歌。不知近日谈经处，更有何人问字过。
题画
作者：孟洋
朝代：明

丹青妙意画莫测，一幅写尽秋江色。天远平看枫树林，云长不辨鸿飞翼。崖半青松绾夕烟，洞门乱石绕寒泉。羽客看山坐松下，横琴不语心悠然。孤舟短棹清波里，烟雨霏霏笛声起。芦叶青摇洲渚风，蓼花红映江心水。松下舟中俱隐沦，城闉车马徒纷纷。怅然省识画中趣，何能归来江上动鸥群。
风洞阁
作者：孟洋
朝代：明
体裁：七言律诗

九日独登风洞阁，万峰叠拥靖江城。烟中台殿浮秋色，天半梧桐落雨声。黄菊野开孤客泪，苍梧水绕二妃情。心怀往事承恩宴，肠断斜阳望帝京。
饮崔都尉府
作者：孟洋
朝代：明

主家仙馆接云城，碧树瑶池暑簟清。近苑花风牵雾转，隔帘荷雨入秋鸣。登龙自幸开尘榻，引凤真如听玉笙。李白文章惊海内，由来诗句下崔生。
驾出南郊
作者：孟洋
朝代：明

御辇层霄下，春宫万户开。天文移汉阙，云气拥仙台。骑引麒麟出，旗迎翡翠来。北辰瞻望地，南斗复蓬莱。
黄刺史同登岳阳楼
作者：孟洋
朝代：明

此地昔曾过，危楼今始攀。日衔天际树，云动水中山。津驿趋三楚，江关控八蛮。乱帆何处去，风浪未知还。
减字木兰花
作者：孟淑卿
朝代：明

月明如昼，料峭黄花寒越瘦。小立阑干，满砌花阴翠袖单。当年刘阮，重访天台人已远。怪道而今，眼底心头剩月明。
席上赠妓
作者：孟淑卿
朝代：明

石榴裙子称纤腰，唱歇新声换玉箫。背立东风偷拭泪，为谁肠断为谁娇。
悼亡
作者：孟淑卿
朝代：明

斑斑罗袖湿啼痕，深恨无香使返魂。豆蔻花存人不见，一帘明月伴黄昏。
春归
作者：孟淑卿
朝代：明

落尽海棠水拍堤，萋萋芳草望中迷。无情最是枝头鸟，不管人愁只管啼。
春日偶成
作者：孟淑卿
朝代：明

泼眠韶光日正长，虾须帘卷燕飞忙。画楼绿暗欹杨柳，舞榭红多睡海棠。
春日偶成
作者：孟淑卿
朝代：明
体裁：七言绝句

泼眼韶光日正长，虾须帘捲燕飞忙。画楼绿暗欹杨柳，舞榭红多睡海棠。
登楼
作者：孟淑卿
朝代：明

为怜春去不登楼，才上南楼动远愁。满地落花红雨乱，接天芳草绿云稠。
秋夜
作者：孟淑卿
朝代：明

豆花雨过晚生凉，林馆孤眠怯夜长。自是愁多不成寐，非缘金井有啼螀。
秋日书怀
作者：孟淑卿
朝代：明

蝉咽庭槐泣素秋，几行新雁度南楼。天边莫看如钩月，钓起新愁与旧愁。
过惠日庵访尼题亭子上
作者：孟淑卿
朝代：明

矮矮墙围小小亭，竹林深处昼冥冥。红尘不到无馀事，一炷烟消两卷经。
长信宫
作者：孟淑卿
朝代：明

满阶红叶雁声频，永巷秋深最怆神。君意一如秋节序，不教芳草得长春。
题画
作者：孟淑卿
朝代：明
体裁：五言绝句

岭树盘云上，溪回路转斜。晚来烟霭合，何处问山家。
题画
作者：孟淑卿
朝代：明

岭树盘云转，溪纡路亦斜。晚来烟霭合，无处认山家。
香奁冬词
作者：孟淑卿
朝代：明

默坐深闺思有馀，霜威渐觉袭衣裾。青绫被冷无鸳梦，紫塞天寒断雁书。竹叶舞风侵户响，梅花和月上窗虚。双蛾争似庭前柳，腊尽春来忽又舒。
登小孤山
作者：孟瑄
朝代：明
体裁：古风

我忆陶彭泽，千古称诗圣。日近小孤山，不闻有题咏。知山喜孤孑，有名乃其病。相对成莫逆，五斗羞为令。慨焉赋归来，适兹松菊性。后人卒不解，綵笔群相竞。以此贬山高，以此损山劲。何如俱忘言，孤贞相迥映。我今复饶舌，自愧成优孟。须借江天风，一扫尘翳净。
卜算子
作者：孟称舜
朝代：明

回首望西陵，隔别入南浦。缥缈孤云自往来，寂寞归时路。蓼渚小鸿飞，梦断风吹雨。江外峰青似剑，难割愁肠去。
仙乐台
作者：孟霦
朝代：明
体裁：古风

山郭朝雨馀，青芜连野路。期与高人游，蓝舆西北骛。苍山乱云间，隐隐钟声度。危塔出层霄，金坛洒香雾。久厌冠簪累，禅林时信步。棋局傍晴轩，茶烟穿竹树。颇得静者心，安知白日暮。常此坐观空，迷方倘能悟。
宁夏吟
作者：孟霦
朝代：明
体裁：古风

贺兰山连北海头，河水西来出塞流。边城尽是披甲士，满眼旌旗拂戍楼。健卒登高望胡骑，将军倚马防烽燧。角声入耳暮云愁，杀气陵空飞鸟避。秦皇逐虏至今谈，挥剑曾将虎穴探。当时拓地称荒远，今望长城更在南。
满江红·春情
作者：季孟莲
朝代：明

燕子何时，衔去了、旧年人约。镇帘栊、恹恹春睡，东风遍恶。夜雨忽添窗外草，晓晴乱惹楼头鹊。算赢来、一段好相思，何曾学。而今事，当初错；别时泪，空流落。怕归来重问，有词难却。天远梦随骢马倦，昼长人并风筝弱。望河桥、万柳织黄烟，愁遮幕。
生查子·其一
作者：季孟莲
朝代：明
体裁：词

鹊双也只啼，燕寡能无诉。白浪高于山，我打山头去。指点旧船窗，沈没新洲浦。归守玉兰花，门掩东风雨。
生查子·其二
作者：季孟莲
朝代：明
体裁：词

船窗玉貌人，金锁琼仙友。何日嫁邯郸，一试昆仑手。山头寒食花，水面渔矶柳。极目眩晴江，愁殢浔阳酒。
寄吴彦升
作者：季应期
朝代：明
体裁：七言绝句

积雨连朝过客稀，乱红堕地绿阴肥。江南只是归耕好，水绕孤村燕子飞。
小斋
作者：季应祈
朝代：明
体裁：七言绝句

蛛网挂空山雨晴，溪头水暖钓丝轻。小斋无人白日静，卧听隔林双鸟鸣。
满江红 其一 赞百岁少溪周夫子
作者：季来之
朝代：明
体裁：词

东海先民，满腔中、无非浑噩。秉真儒、正学真传，不穿不凿。饬躬仁义作梯航，积虑光明垂橐钥。任风波、变幻扰狂澜，鲜惊愕。尧之趋，全揣度。舜之步，时捉摸。百年捃摭，俨焉如昨。春风拂拭育灵苗，化雨淋漓资异萼。藉纯修、领袖唱宗工，长依托。
满江红 其二 赞百岁少溪周夫子
作者：季来之
朝代：明
体裁：词

理学开明，绍渊源、尼丘振铎。得手处、性命关头，矫然立脚。典型卓越■关闽，道范规恢印濂洛。羡宗门、正觉死功夫，先一箸。仁者寿，言己凿。德之昌，理可矱。风高千古，岂云人爵。胸怀事业法伊周，心蕴经纶邻卫霍。趁耆英、结社养天真，逍遥乐。
马维堌
作者：季珍
朝代：明
体裁：七言律诗

吊古寻幽入翠嵬，逢人说是马维堆。帝师异代名犹烈，王佐当年骨已灰。绿水平芜双雁远，白云空谷断烟回。至今埋玉秦台处，尚有馀光照草莱。
无题
作者：季璠
朝代：明
体裁：七言绝句

绿纱窗薄怕朝东，病骨难禁柳絮风。几日不来花下立，春光啼尽鸟声中。
何处难忘酒
作者：季科
朝代：明

何处难忘酒，兰舟带雨维。一从梁苑别，六隔武陵期。晓梦梨花断，春愁燕子知。此时无一盏，谁与话相思。
入三竺
作者：季科
朝代：明

笋舆斜日看山行，迢递禅林入径清。岩际暝烟连竹色，涧边流水助松声。三生寺古多灵迹，五岭云深不辨名。欲借蒲团供一宿，木兰来促泛湖轻。
夏日过黄桥
作者：季科
朝代：明

浅浦芦花出蔡泾，石梁潮长木兰轻。一番凉雨钓丝乱，何处晚风渔笛清。云外水庄刚十里，渡头灯火欲初更。榜人不睡算程到，自唱楚歌摇月明。
太保顾惠岩公祗役泰山途次和答
作者：季科
朝代：明
体裁：五言律诗

紫极传丹诏，青霄访玉华。霓旌翻日观，瑶岛接星槎。寒蹋峰头雪，晴攀海上霞。翩跹双白鹤，遥驾五云车。
曲水亭
作者：季科
朝代：明
体裁：五言绝句

飞瀑云中响，清觞石上浮。兰亭还我辈，不减晋风流。
次韵答邓薇山社长
作者：季科
朝代：明
体裁：五言律诗

袒席分襟地，江关积雪天。宁知卢阜约，翻上汶阳船。梦断清秋半，书来白雁前。心期渺流水，虚奏伯牙弦。
过春申君黄歇冢上二首
作者：季蓉
朝代：明

珠履三千客满庭，平原使君见皆惊。杀身不听朱英策，空负当时好士名。灵醁周遭浸酒星，丰碑长伴草痕青。一丘寂寞沉沉卧，疑是先生醉未醒。
过春申君黄歇冢上二首·其一
作者：季蓉
朝代：明

珠履三千客满庭，平原使君见皆惊。杀身不听朱英策，空负当时好士名。
过春申君黄歇冢上二首·其二
作者：季蓉
朝代：明

灵醁周遭浸酒星，丰碑长伴草痕青。一丘寂寞沉沉卧，疑是先生醉未醒。
答情人
作者：季贞一
朝代：明

寄买红绫束，何须问短长。妾身君抱里，尺寸自思量。
过临江府
作者：季达
朝代：明
体裁：七言绝句

故人别后思何堪，独倚河亭酒半酣。自笑不如双燕子，春风先我到江南。
囊云诗
作者：宁献王
朝代：明

蒸入琴书润，粘来几榻寒。小斋非岭上，弘景坐相看。
宫词一百七首（录七十首）
作者：宁献王
朝代：明

阊阖云深锁建章，曈昽旭日射神光。紫宸肃肃开黄道，万岁声声拜玉皇。楼阁崔嵬起碧霄，微闻仙乐奏箫《韶》。天风吹落宫人耳，知是彤庭正早朝。才开雉扇见宸銮，天乐催朝尽女官。宝驾中天临百辟，五云深处仰龙颜。太平有象乐时雍，刁斗声间罢夜烽。从此宫中无事日，《南风》惟奏五弦桐。宵旰常存为国心，大庭决政每亲临。退朝镇日凭绨几，御笔常书丹扆箴。天鸡初报五更筹，万户帘旌控玉钩。合殿报传妃子过，御香先到凤墀头。银潢斗转挂疏棂，翡翠窗纱夜未扃。三弄琴声弹大雅，一帘明月到中庭。忽闻天外玉箫声，花下听来独自行。三十六宫秋一色，不知何处月偏明。钧天迭奏昆明池，桃花春暖鱼龙嬉。残妆洗作胭脂水，流出宫墙污燕泥。十二银屏十二峰，一峰一个绣芙蓉。东风吹醒阳台梦，人在珠帘第几重。宫花著雨渐应稀，柳絮因风不肯飞。恰似太真春睡重，玉容娇惰不胜衣。昨夜梅花漏蚤春，和香和月弄精神。休教玉笛三更奏，惊起含章梦里人。暖日烘晴淑气嘉，春风先发上林花。莺朋燕友时相得，似识东城帝子家。霁天旭日敞金扉，和气氤氲满禁闱。宝殿昼长帘幕静，牡丹花下蝶交飞。翡翠空间云母屏，宫娥夜坐数流萤。月华淡淡清无暑，笑把瑶笙学凤鸣。太液池中翻翠荷，小娃学唱采莲歌。画船不系垂杨下，尽日随风漾碧波。一点芳心足未休，两般心事上眉头。杨花不逐风前舞，偏趁游丝系旧愁。溶溶庭院梨花月，风静时闻笑语妍。今夜婕妤犹带酒，秋千蹴破柳间烟。宝妆蝉鬓亸金翘，露下铜盘月影遥。春思逼人眠未稳，閒开棋局度清宵。秋来处处捣衣声，小院梧桐月正明。促织絮寒霜气白，隔墙谁弄紫鸾笙。学画娥眉弄晚妆，娇羞无语暗思量。新来未识龙颜面，偷揭珠帘看上皇。镇日无人独掩门，梨花月上又黄昏。空余孤枕不成寐，拨碎琵琶弹泪痕。曲阑开遍紫薇花，晓日曈昽映彩霞。几处笙歌鸣别院，不知圣御在谁家。玉阑干外木犀开，应是西风昨夜来。宫女不知清露重，折花偷插凤凰钗。海棠亭上月华明，一夜东风酒半酲。隔帘鹦鹉学人语，恰似君王唤小名。屈指颦眉叹岁华，总将心事付琵琶。不堪弹到关心处，蝴蝶双飞上鬓花。庭梧秋薄夜生寒，谁把箜篌别调弹。睡觉满身花影乱，池塘风定月团团。小院飞花春昼长，竹阴移午上琴床。等闲不鼓《求凰操》，怕使六宫人断肠。自蒙君宠到昭阳，衣袖犹闻宝串香。半倚朱门久凝睇，和愁和月待昏黄。深院日长瑶草生，重门不见幸车行。落花为怨东风急，一夜春归到帝京。柳色偏承雨露恩，也将青眼暗窥人。可怜不解东风意，仍把柔条绾旧春。杏雨纷纷满径迷，穿帘燕补落花泥。衔将春色归巢去，辜负莺儿枝上啼。自入长安帝子家，一年一见紫薇花。花开花落年年事，不管愁人鬓又华。拥衾欹枕暗伤心，起坐窗前弄玉琴。曾使君王痛怜惜，曲中犹写《白头吟》。重重帘幕掩流苏，花下相携倒玉壶。报道停斟半含醉，踉跄起舞倩人扶。寒蝉泣露曳秋声，杨柳枝头淡月明。半掩笼门怕关上，今宵犹恐幸车行。池塘骤雨打新荷，点点如珠似泪多。纵把金针穿不得，几回搔首奈愁何。夜半兰房春守宫，龙膏香浥紫金筒。封绡一点春无已，几度花开不减红。素梅有意为谁香，故出宫墙作淡妆。昨夜梦魂清入骨，觉来斜月到椒房。幽花竹下自芬芳，旋摘琼葩带露香。收拾风光妒春色，六宫从此学新妆。庭树团团作翠阴，夜凉清话坐更深。无端感起闲愁思，弹到梅花月满琴。魫鱼窗冷夜迢迢，海峤云飞月色遥。宫漏已沉参倒影，美人犹自学吹箫。懒把金针绣凤凰，睡窗绒缕暗留香。支颐半晌心如醉，倚遍阑干待晚妆。彩胜双双斗凤钗，薄罗金缕燕花牌。宫中先得阳和气，知是春从天上来。重帘不卷下琼钩，户户迎风雪打头。时有笑声来别院，故知宫女笑藏阄。一夜瑶花满禁阶，晓来旭日映西斋。宫人团雪作狮子，笑把冰簪当玉钗。歌扇金书御制诗，桃花风软鹧鸪枝。舞回体态娇无力，绝胜当年唤雪儿。金碧团屏面面开，琴书盈几列平台。晚凉偷把琼箫弄，忽报銮舆圣驾来。雕檐蟾魄度罘罳，蛛网呈祥坠喜丝。知是昭阳有恩泽，灯花昨夜结红芝。寒蛩唧唧草间鸣，唤出新秋无限情。霜露满天红叶老，有人愁听捣衣声。旋研花露试新妆，惹得游蜂上下狂。羞把香纨扑蝴蝶，对人佯整薄罗裳。一自承恩入建章，为怜妾貌侍君王。殿头自此书名字，日日联班近御床。新选昭仪进御来，女官争簇上平台。宫中未识他名姓，都把花名作字猜。宫女新传御制词，人人争唱斗歌时。娇嗔不识伊州谱，错把腔儿念作诗。小立东风半掩门，杨花扑面也亲人。妾心已作沾泥絮，不化浮萍到水滨。银汉沉沉玉漏迟，一钩斜月上花枝。恰似徐熙新扇面，美人欢笑共题诗。寂寂重门夜泬寥，天风时送御香飘。三十六宫秋月白，美人花下教吹箫。赴宴归来酒正酣，半嗔半喜又羞惭。向人佯笑不成语，推卷罗衫理玉簪。掬面东风酒晕浓，频将罗扇掩羞容。抬头只恐君王见，佯把金针花下缝。效颦常锁远山愁，蹙损东风翠黛羞。笑贴鬓钿双玉燕，一天秋思上眉头。谁剪吴江一幅绡，巧裁宫样缕金袍。妖娆偏称腰肢小，每向龙墀侍早朝。沉沉庭院夜如何，坐看黄姑织女过。月下偶然应识面，谁知人世有嫦娥。上苑寻芳挹翠华，东风先到帝王家。宫娥不识春归去，争插庭前芍药花。近来娇怯不胜衣，瘦损春风玉一围。落尽海棠春又暮，绿杨枝上燕于飞。远山凝翠叠青螺，秋水芙蓉映碧波。门外晚晴无限意，梧桐叶落已无多。金莲步步响回廊，未到先闻宝串香。知是六宫妃子至，殿前嘹亮奏笙簧。月奁金镜绮窗寒，云母屏开五色鸾。宝篆有香椒壁静，一帘红雨杏花残。翠盘金缕绛纱笼，银烛荧煌照汉宫。应制草词书细字，灯花报喜吐殷红。禁城春色又将过，岁月于人奈老何。不向镜中添白发，玉颜犹胜旧时多。辇路飞花满翠阴，数年无复幸车临。独有海棠枝上月，几番圆缺到如今。
宫词一百七首（录七十首）·其一
作者：宁献王
朝代：明

阊阖云深锁建章，曈昽旭日射神光。紫宸肃肃开黄道，万岁声声拜玉皇。
宫词一百七首（录七十首）·其七
作者：宁献王
朝代：明

银潢斗转挂疏棂，翡翠窗纱夜未扃。三弄琴声弹大雅，一帘明月到中庭。
宫词一百七首（录七十首）·其七十
作者：宁献王
朝代：明

辇路飞花满翠阴，数年无复幸车临。独有海棠枝上月，几番圆缺到如今。
宫词一百七首（录七十首）·其三
作者：宁献王
朝代：明

才开雉扇见宸銮，天乐催朝尽女官。宝驾中天临百辟，五云深处仰龙颜。
宫词一百七首（录七十首）·其三十
作者：宁献王
朝代：明

深院日长瑶草生，重门不见幸车行。落花为怨东风急，一夜春归到帝京。
宫词一百七首（录七十首）·其三十一
作者：宁献王
朝代：明

柳色偏承雨露恩，也将青眼暗窥人。可怜不解东风意，仍把柔条绾旧春。
宫词一百七首（录七十首）·其三十七
作者：宁献王
朝代：明

池塘骤雨打新荷，点点如珠似泪多。纵把金针穿不得，几回搔首奈愁何。
宫词一百七首（录七十首）·其三十三
作者：宁献王
朝代：明

自入长安帝子家，一年一见紫薇花。花开花落年年事，不管愁人鬓又华。
宫词一百七首（录七十首）·其三十九
作者：宁献王
朝代：明

素梅有意为谁香，故出宫墙作淡妆。昨夜梦魂清入骨，觉来斜月到椒房。
宫词一百七首（录七十首）·其三十二
作者：宁献王
朝代：明

杏雨纷纷满径迷，穿帘燕补落花泥。衔将春色归巢去，辜负莺儿枝上啼。
宫词一百七首（录七十首）·其三十五
作者：宁献王
朝代：明

重重帘幕掩流苏，花下相携倒玉壶。报道停斟半含醉，踉跄起舞倩人扶。
宫词一百七首（录七十首）·其三十八
作者：宁献王
朝代：明

夜半兰房春守宫，龙膏香浥紫金筒。封绡一点春无已，几度花开不减红。
宫词一百七首（录七十首）·其三十六
作者：宁献王
朝代：明

寒蝉泣露曳秋声，杨柳枝头淡月明。半掩笼门怕关上，今宵犹恐幸车行。
宫词一百七首（录七十首）·其三十四
作者：宁献王
朝代：明

拥衾欹枕暗伤心，起坐窗前弄玉琴。曾使君王痛怜惜，曲中犹写《白头吟》。
宫词一百七首（录七十首）·其九
作者：宁献王
朝代：明

钧天迭奏昆明池，桃花春暖鱼龙嬉。残妆洗作胭脂水，流出宫墙污燕泥。
宫词一百七首（录七十首）·其二
作者：宁献王
朝代：明

楼阁崔嵬起碧霄，微闻仙乐奏箫《韶》。天风吹落宫人耳，知是彤庭正早朝。
宫词一百七首（录七十首）·其二十
作者：宁献王
朝代：明

秋来处处捣衣声，小院梧桐月正明。促织絮寒霜气白，隔墙谁弄紫鸾笙。
宫词一百七首（录七十首）·其二十一
作者：宁献王
朝代：明

学画娥眉弄晚妆，娇羞无语暗思量。新来未识龙颜面，偷揭珠帘看上皇。
宫词一百七首（录七十首）·其二十七
作者：宁献王
朝代：明

庭梧秋薄夜生寒，谁把箜篌别调弹。睡觉满身花影乱，池塘风定月团团。
宫词一百七首（录七十首）·其二十三
作者：宁献王
朝代：明

曲阑开遍紫薇花，晓日曈昽映彩霞。几处笙歌鸣别院，不知圣御在谁家。
宫词一百七首（录七十首）·其二十九
作者：宁献王
朝代：明

自蒙君宠到昭阳，衣袖犹闻宝串香。半倚朱门久凝睇，和愁和月待昏黄。
宫词一百七首（录七十首）·其二十二
作者：宁献王
朝代：明

镇日无人独掩门，梨花月上又黄昏。空余孤枕不成寐，拨碎琵琶弹泪痕。
宫词一百七首（录七十首）·其二十五
作者：宁献王
朝代：明

海棠亭上月华明，一夜东风酒半酲。隔帘鹦鹉学人语，恰似君王唤小名。
宫词一百七首（录七十首）·其二十八
作者：宁献王
朝代：明

小院飞花春昼长，竹阴移午上琴床。等闲不鼓《求凰操》，怕使六宫人断肠。
宫词一百七首（录七十首）·其二十六
作者：宁献王
朝代：明

屈指颦眉叹岁华，总将心事付琵琶。不堪弹到关心处，蝴蝶双飞上鬓花。
宫词一百七首（录七十首）·其二十四
作者：宁献王
朝代：明

玉阑干外木犀开，应是西风昨夜来。宫女不知清露重，折花偷插凤凰钗。
宫词一百七首（录七十首）·其五
作者：宁献王
朝代：明

宵旰常存为国心，大庭决政每亲临。退朝镇日凭绨几，御笔常书丹扆箴。
宫词一百七首（录七十首）·其五十
作者：宁献王
朝代：明

寒蛩唧唧草间鸣，唤出新秋无限情。霜露满天红叶老，有人愁听捣衣声。
宫词一百七首（录七十首）·其五十一
作者：宁献王
朝代：明

旋研花露试新妆，惹得游蜂上下狂。羞把香纨扑蝴蝶，对人佯整薄罗裳。
宫词一百七首（录七十首）·其五十七
作者：宁献王
朝代：明

寂寂重门夜泬寥，天风时送御香飘。三十六宫秋月白，美人花下教吹箫。
宫词一百七首（录七十首）·其五十三
作者：宁献王
朝代：明

新选昭仪进御来，女官争簇上平台。宫中未识他名姓，都把花名作字猜。
宫词一百七首（录七十首）·其五十九
作者：宁献王
朝代：明

掬面东风酒晕浓，频将罗扇掩羞容。抬头只恐君王见，佯把金针花下缝。
宫词一百七首（录七十首）·其五十二
作者：宁献王
朝代：明

一自承恩入建章，为怜妾貌侍君王。殿头自此书名字，日日联班近御床。
宫词一百七首（录七十首）·其五十五
作者：宁献王
朝代：明

小立东风半掩门，杨花扑面也亲人。妾心已作沾泥絮，不化浮萍到水滨。
宫词一百七首（录七十首）·其五十八
作者：宁献王
朝代：明

赴宴归来酒正酣，半嗔半喜又羞惭。向人佯笑不成语，推卷罗衫理玉簪。
宫词一百七首（录七十首）·其五十六
作者：宁献王
朝代：明

银汉沉沉玉漏迟，一钩斜月上花枝。恰似徐熙新扇面，美人欢笑共题诗。
宫词一百七首（录七十首）·其五十四
作者：宁献王
朝代：明

宫女新传御制词，人人争唱斗歌时。娇嗔不识伊州谱，错把腔儿念作诗。
宫词一百七首（录七十首）·其八
作者：宁献王
朝代：明

忽闻天外玉箫声，花下听来独自行。三十六宫秋一色，不知何处月偏明。
宫词一百七首（录七十首）·其六
作者：宁献王
朝代：明

天鸡初报五更筹，万户帘旌控玉钩。合殿报传妃子过，御香先到凤墀头。
宫词一百七首（录七十首）·其六十
作者：宁献王
朝代：明

效颦常锁远山愁，蹙损东风翠黛羞。笑贴鬓钿双玉燕，一天秋思上眉头。
宫词一百七首（录七十首）·其六十一
作者：宁献王
朝代：明

谁剪吴江一幅绡，巧裁宫样缕金袍。妖娆偏称腰肢小，每向龙墀侍早朝。
宫词一百七首（录七十首）·其六十七
作者：宁献王
朝代：明

月奁金镜绮窗寒，云母屏开五色鸾。宝篆有香椒壁静，一帘红雨杏花残。
宫词一百七首（录七十首）·其六十三
作者：宁献王
朝代：明

上苑寻芳挹翠华，东风先到帝王家。宫娥不识春归去，争插庭前芍药花。
宫词一百七首（录七十首）·其六十九
作者：宁献王
朝代：明

禁城春色又将过，岁月于人奈老何。不向镜中添白发，玉颜犹胜旧时多。
宫词一百七首（录七十首）·其六十二
作者：宁献王
朝代：明

沉沉庭院夜如何，坐看黄姑织女过。月下偶然应识面，谁知人世有嫦娥。
宫词一百七首（录七十首）·其六十五
作者：宁献王
朝代：明

远山凝翠叠青螺，秋水芙蓉映碧波。门外晚晴无限意，梧桐叶落已无多。
宫词一百七首（录七十首）·其六十八
作者：宁献王
朝代：明

翠盘金缕绛纱笼，银烛荧煌照汉宫。应制草词书细字，灯花报喜吐殷红。
宫词一百七首（录七十首）·其六十六
作者：宁献王
朝代：明

金莲步步响回廊，未到先闻宝串香。知是六宫妃子至，殿前嘹亮奏笙簧。
宫词一百七首（录七十首）·其六十四
作者：宁献王
朝代：明

近来娇怯不胜衣，瘦损春风玉一围。落尽海棠春又暮，绿杨枝上燕于飞。
宫词一百七首（录七十首）·其十
作者：宁献王
朝代：明

十二银屏十二峰，一峰一个绣芙蓉。东风吹醒阳台梦，人在珠帘第几重。
宫词一百七首（录七十首）·其十一
作者：宁献王
朝代：明

宫花著雨渐应稀，柳絮因风不肯飞。恰似太真春睡重，玉容娇惰不胜衣。
宫词一百七首（录七十首）·其十七
作者：宁献王
朝代：明

一点芳心足未休，两般心事上眉头。杨花不逐风前舞，偏趁游丝系旧愁。
宫词一百七首（录七十首）·其十三
作者：宁献王
朝代：明

暖日烘晴淑气嘉，春风先发上林花。莺朋燕友时相得，似识东城帝子家。
宫词一百七首（录七十首）·其十九
作者：宁献王
朝代：明

宝妆蝉鬓亸金翘，露下铜盘月影遥。春思逼人眠未稳，閒开棋局度清宵。
宫词一百七首（录七十首）·其十二
作者：宁献王
朝代：明

昨夜梅花漏蚤春，和香和月弄精神。休教玉笛三更奏，惊起含章梦里人。
宫词一百七首（录七十首）·其十五
作者：宁献王
朝代：明

翡翠空间云母屏，宫娥夜坐数流萤。月华淡淡清无暑，笑把瑶笙学凤鸣。
宫词一百七首（录七十首）·其十八
作者：宁献王
朝代：明

溶溶庭院梨花月，风静时闻笑语妍。今夜婕妤犹带酒，秋千蹴破柳间烟。
宫词一百七首（录七十首）·其十六
作者：宁献王
朝代：明

太液池中翻翠荷，小娃学唱采莲歌。画船不系垂杨下，尽日随风漾碧波。
宫词一百七首（录七十首）·其十四
作者：宁献王
朝代：明

霁天旭日敞金扉，和气氤氲满禁闱。宝殿昼长帘幕静，牡丹花下蝶交飞。
宫词一百七首（录七十首）·其四
作者：宁献王
朝代：明

太平有象乐时雍，刁斗声间罢夜烽。从此宫中无事日，《南风》惟奏五弦桐。
宫词一百七首（录七十首）·其四十
作者：宁献王
朝代：明

幽花竹下自芬芳，旋摘琼葩带露香。收拾风光妒春色，六宫从此学新妆。
宫词一百七首（录七十首）·其四十一
作者：宁献王
朝代：明

庭树团团作翠阴，夜凉清话坐更深。无端感起闲愁思，弹到梅花月满琴。
宫词一百七首（录七十首）·其四十七
作者：宁献王
朝代：明

歌扇金书御制诗，桃花风软鹧鸪枝。舞回体态娇无力，绝胜当年唤雪儿。
宫词一百七首（录七十首）·其四十三
作者：宁献王
朝代：明

懒把金针绣凤凰，睡窗绒缕暗留香。支颐半晌心如醉，倚遍阑干待晚妆。
宫词一百七首（录七十首）·其四十九
作者：宁献王
朝代：明

雕檐蟾魄度罘罳，蛛网呈祥坠喜丝。知是昭阳有恩泽，灯花昨夜结红芝。
宫词一百七首（录七十首）·其四十二
作者：宁献王
朝代：明

魫鱼窗冷夜迢迢，海峤云飞月色遥。宫漏已沉参倒影，美人犹自学吹箫。
宫词一百七首（录七十首）·其四十五
作者：宁献王
朝代：明

重帘不卷下琼钩，户户迎风雪打头。时有笑声来别院，故知宫女笑藏阄。
宫词一百七首（录七十首）·其四十八
作者：宁献王
朝代：明

金碧团屏面面开，琴书盈几列平台。晚凉偷把琼箫弄，忽报銮舆圣驾来。
宫词一百七首（录七十首）·其四十六
作者：宁献王
朝代：明

一夜瑶花满禁阶，晓来旭日映西斋。宫人团雪作狮子，笑把冰簪当玉钗。
宫词一百七首（录七十首）·其四十四
作者：宁献王
朝代：明

彩胜双双斗凤钗，薄罗金缕燕花牌。宫中先得阳和气，知是春从天上来。
日蚀
作者：宁献王
朝代：明

光浴咸池正皎然，忽如投暮落虞渊。青天俄有星千点，白昼争看月一弦。蜀鸟乱啼疑入夜，杞人狂走怨无天。举头不见长安日，世事分明在眼前。
㠟峨山
作者：宁相武
朝代：明
体裁：五言律诗

旷心投远曙，四野接孤烟。隔树湖光满，穿云瀑影悬。草香山气合，苔古石痕连。梦境曾过此，应知有夙缘。
吴江竹枝词
作者：宁祖武
朝代：明
体裁：词

唐家坊藕太湖瓜，消暑冰肌透碧纱。水上纳凉何处好，垂虹亭子看荷花。
新安夜泊
作者：宁祖武
朝代：明
体裁：五言律诗

芳草绿如此，征涂尚未穷。隔江商店火，近市酒旗风。人语村村异，溪声处处同。不须愁落魄，人世总飘蓬。
七月十八日重过何氏山林与张守约仝赋
作者：守仁
朝代：明
体裁：七言律诗

南坞新秋谷正花，步从真侣入烟霞。山林重过将军宅，天汉初回奉使槎。满地江湖身是客，终宵风雨梦还家。十年为说灯前事，却望青云路转赊。
与衍斯道赋天平白云泉
作者：守仁
朝代：明
体裁：古风

山君夜移东海水，分得灵泉白云底。老禅卓锡住泉头，坐看泉流与云起。湛湛寒光玉镜圆，波心照见苍龙眠。半峰秋色漾晴雪，五丈石影浮青莲。南岳枯湫何足数，惠山断浣侵草莽。幻人跑虎笑寰中，何物品茶誇陆羽。真源下极沧溟深，欲探其委谁能寻。泾清渭浊那复辩，流行坎止俱无心。我求范老读书处，遂向云中问归路。久嗟尘海混凡流，细酌清泠得真趣。临池载拂焦尾桐，水云弹彻潇湘空。会分一滴化甘露，坐令万国皆清风。
东坡游赤壁图
作者：守仁
朝代：明
体裁：古风

大江东流浩无极，神斧何年开赤壁。西风吹尽战船灰，翠叠嵯峨扫空碧。秋清白露洗银河，水落空山见危石。何处扁舟载月行，眉山学士黄州客。黄州老客不世才，江汉波澜深莫测。自说前身卢道人，谪向人间了文墨。平生顾义不顾害，往往长遭贵人斥。策题谤息诗案兴，不免姓名归党籍。何如斗酒鱼十头，鼓棹沧浪散胸臆。目断天涯望美人，此时此意谁能识。
为竹心道人赋绿猗堂
作者：守仁
朝代：明
体裁：古风

竹心老人心爱竹，赤手栽成万竿玉。古色猗猗映翠帘，金影疏疏坠秋屋。满天明月子乔笙，半窗凉雨官奴烛。老人积书如积金，竹边每置三千牍。开门日日问平安，呼酒时时饮新绿。倚醉长歌淇澳篇，驱愁不买玲珑曲。大儿方辞吏部郎，小儿未食官家禄。传家清事托吟编，阅世閒情付棋局。媚人何物琉璃瓶，披襟晒我琅玕腹。孤筇有客扣青扉，一笑下阶迎健足。锦章烂出五色云，快目不辞三过读。铁翁仙游艾翁老，惆怅何由继华躅。我本山林厌尘俗，食笋也知胜食肉。说尽眉山玉版禅，更待春雷动幽谷。
二月三日泊瓜洲渡与吴庵同赋
作者：守仁
朝代：明
体裁：七言律诗

淮烟漠漠夕阳收，楚树昏昏翳客舟。风度钟声来北固，帆将灯影过扬州。云销碧海天无际，波撼金山地欲浮。独恨壮游非昔日，满江风景夜如秋。
二月二日早发湖口柬韩侯并似孙广文
作者：守仁
朝代：明
体裁：七言律诗

暖风初散隔江烟，黄帽催呼早发船。夜雨自添沙草色，春潮不动海鸥眠。已间花县良侯政，更爱芹宫博士贤。生齿渐繁民俗化，倦游今日是归年。
五月廿四日受诰奉天门
作者：守仁
朝代：明
体裁：七言律诗

薰风金殿晓生凉，紫诰新颁出尚方。傍日捧来云欲动，自天题处墨犹香。千年雨露沾华梵，一代文章迈汉唐。报答君恩知有地，函经惟祝寿无疆。
偶地居为瑾师赋
作者：守仁
朝代：明
体裁：古风

有生如浮云，閒踪本无着。出门随所之，去住安可托。茫茫三界内，百年同旅泊。瑾师了空相，偶地得馀乐。去岁辞东州，今晨往南郭。山褐秋风凉，林钟暮烟薄。何处觅禅栖，孤筇遍前壑。
十七日谢恩奉天门
作者：守仁
朝代：明
体裁：七言律诗

金殿重重护采霞，天门赐坐拥袈裟。尚方晨钵分云子，中使春杯献乳花。雉尾风清天咫尺，螭头香煖雾横斜。圣恩特许还山蚤，官柳黄时喜到家。
南池次王右军韵
作者：守仁
朝代：明
体裁：五言律诗

何处消长日，池南景最閒。卧看西岭雪，梦到沃洲山。川水流无返，溪云去复还。阳春谁和却，人在凤池间。
四月九日与斯道衍公登虎丘
作者：守仁
朝代：明
体裁：七言律诗

绀宫海涌碧崔嵬，曾有秦王驻跸来。虎石半销金气尽，翠崖中断剑池开。岩僧扫月千峰净，山鬼吟风万壑哀。老我登临春已晚，落花吹遍讲经台。
墨菊
作者：守仁
朝代：明
体裁：七言绝句

义熙嘉本久尘埃，谁剪幽香染麝煤。秋色不如前日好，晚风零落紫霞杯。
客山阴寄湖上诸友
作者：守仁
朝代：明
体裁：七言律诗

兰亭燕罢送群贤，独客归来闭户眠。夜壑有声都是雨，春山无处不啼鹃。放歌强挹浮丘袂，乘兴难回剡曲船。因念少游平昔语，孤灯相对益悽然。
寄伯贞戴公
作者：守仁
朝代：明
体裁：七言律诗

东望湘云客思多，故人归计近如何。江都夜月琼花梦，海国蛮烟荔子歌。落日麒麟犹草野，沧江鸥鸟亦风波。碧桃窗下听春雨，谁肯金貂换绿蓑。
寄扬州僧纲彝长老
作者：守仁
朝代：明
体裁：五言律诗

秋来淮上梦，几度到江都。绮阁真虚幻，琼花定有无。海田丰黍稷，野水足菰蒲。怅望天东月，清光永夜孤。
寄铁厓先生二首
作者：守仁
朝代：明

蓬莱宫阙五云东，龙虎山川锦幛中。尽说黄金延郭隗，谁知白璧起申公。春秋衮钺诸侯惧，南北车书万国同。却望钧天才咫尺，一琴凉月写松风。先生谢客居东里，使者传宣拜下床。乐府谩推梁子范，礼经须问鲁高堂。酒须挏马来光禄，赋到龙旗说太常。赐老鉴湖犹有待，山阴茅屋未凄凉。
峨眉高一首奉蜀王令旨题峨眉山图
作者：守仁
朝代：明
体裁：古风

峨眉高，高插天，百二十里烟云连。盘空鸟道千万折，奇峰朵朵开青莲。黄金狮座耸岌岌，白银象驾来翩翩。晨钟暮鼓何喧阗，风林水鸟皆谈玄。十崖阴雾见玉佛，六时天乐朝金仙。月轮挂树光团团，平羌影落秋波寒。目前胜境不可状，画图彷佛移岩峦。吾王此地受封国，大法付嘱从灵山。愿忆灵山当日语，五十四州均化雨。化雨慈云满锦城，佛刹王宫同按堵。峨眉高，高万古。
弘上人蓄秋山图
作者：守仁
朝代：明
体裁：古风

万峰霜晴翠如洗，峰底行云度流水。西北高楼爽气边，江南落木秋声里。蒹葭潮长鱼在梁，白鸥飞尽天茫茫。松根丈人读书处，时有疏钟来上方。仙槎影没银汉远，木末芙蓉为谁剪。何处凉风送客船，归来似是东曹掾。东曹颇笑未识机，挂帆直待鲈鱼肥。山川摇落已如此，不信草露沾人衣。平生画手不可遇，坐阅新图得真趣。题诗寄与沃洲僧，吾亦买山从此去。
文上人西麓图
作者：守仁
朝代：明
体裁：五言律诗

西崦幽居好，新图见巨然。庭花妍露夕，山果熟霜天。路隔王官谷，人疑阿对泉。何因营此地，一榻寄安禅。
明皇小车图
作者：守仁
朝代：明
体裁：七言绝句

宫门日出乳鸦啼，宫漏沈沈树影低。朝罢千官无一事，车声又过寿阳西。
林叔平还松江次韵以饯
作者：守仁
朝代：明
体裁：七言律诗

毳袍归路北风寒，白首趋朝懒拜官。车上尘来天欲暝，船头月落夜初阑。故园举目盘龙汇，往事伤心唳鹤滩。留得墨庄春意在，看花不必到长安。
次韵答叶夷仲
作者：守仁
朝代：明
体裁：七言律诗

大荒南去渺烟沙，万里曾乘奉使槎。得句多留支遁室，藏书未减邺侯家。风清晓殿陈三策，日静秋庭判五花。惆怅西斋凉月夜，山柈谁共荐槐芽。
次韵答康郡马
作者：守仁
朝代：明
体裁：七言律诗

支许三生是旧游，远征何必动新愁。健儿跽进葡萄渌，宛马骄嘶苜蓿秋。雪外屯兵开鹤阵，月中飞箭落旌头。要知别后相思处，但看长淮日夜流。
次韵答沈白云
作者：守仁
朝代：明
体裁：七言律诗

一自长干送别时，几看明月到岩扉。黄金可就仙难学，白雪重歌和转稀。洗剑沧江龙气湿，步虚清夜佩声微。谁能谢却人间事，独数留侯早见机。
次韵答灵隐禅师
作者：守仁
朝代：明
体裁：七言律诗

沈沈莲漏滴初乾，忽忽天涯岁又阑。贝叶读残香篆尽，梅花吹断角声寒。旧文每许閒人录，新句宁容俗眼看。共喜太平林下客，暮年生计托蒲团。
次龙门韵并柬宋宪章钟仲渊
作者：守仁
朝代：明
体裁：七言律诗

雪后龙门步早春，老禅风骨净无尘。鹍弦白雪吟《山鬼》，茧楮乌丝写洛神。天近可招牛渚客，月明长送虎溪人。钟繇宋玉工词翰，来往风流莫厌频。
游白塔寺次伯温镏先生韵
作者：守仁
朝代：明
体裁：七言绝句

春草禅扃路欲迷，白头遗慨故宫西。钟声送尽寒潮水，月落冬青杜宇啼。
游肤狱
作者：守仁
朝代：明
体裁：七言律诗

帆挂东风十幅蒲，西行五日指匡肤。柳垂湖口知彭泽，山落船头见小姑。白雨乱峰皆瀑布，紫烟高处是香炉。兹行安得王摩诘，为扫莲花社客图。
秋夕病中
作者：守仁
朝代：明
体裁：古风

夕云敛中天，月出万象正。九野声影消，平湖湛寒镜。惊风着露草，栖萤光不定。感新喟时物，金气飒已应。扶羸捲前幔，销肌怯虚静。忧来复就枕，萧条发孤咏。
答倪元镇
作者：守仁
朝代：明
体裁：七言律诗

禅榻清谈屡有期，茶烟想见鬓丝垂。春风水榭停兰桨，夜雨山房写竹枝。甲煎沈香都入梦，新蒲细柳总堪悲。鸊鹈飞处重相忆，拟和樊川五字诗。
舜江杨邦彦家扁二首次刘允若韵
作者：守仁
朝代：明
体裁：七言律诗

扬舲东下望群山，翠扫巫阳十二鬟。药草春风迷客路，桃花流水异人间。龙将白雨山腰起，鹤带青云海上还。支许风流吾所羡，相将策杖问潺湲。
芥舟一首为谢敬明作
作者：守仁
朝代：明
体裁：古风

客有列仙儒，扬言芥舟子。朝发昆崙隅，暮泊扶桑涘。万象归运载，沧溟入杯水。我欲从之游，可望不可迩。浩荡青冥中，时闻棹歌起。
蓬莱山人为邹得中作
作者：守仁
朝代：明
体裁：古风

三山楼阁隔烟海，清水黄尘渺何在。瑶池几度宴蟠桃，金母苍然云鬓改。蓬莱山人沧海客，绿发童颜布衣窄。养成鸡犬服丹砂，曾向瑶池掌仙籍。幻游或在长安市，咫尺毫端移万里。有时举步青冥中，笑引吹笙两童子。仙裳缥缈去复停，风中环佩秋泠泠。人间望之如列星，扬言自说山人名。翻身下视鳌头岛，一勺沧溟眼中小。挥手尘寰不可招，风露无声洞天晓。
虚亭秋月为实上人作
作者：守仁
朝代：明
体裁：古风

幽庭坐虚寂，月出青松林。流光入禅户，凉思满衣襟。六根净无垢，万境亦消沈。荡兹着有想，快我遗世心。浩歌《秋水篇》，聊续寒山吟。
赋得讲经台送石田禅师之虎丘
作者：守仁
朝代：明
体裁：古风

讲经台，台何高。关中圣者说法处，琪园白日天花飘。千年化迹精灵聚，碧草不侵台下土。听法游仙去复回，诗魂夜夜啼秋雨。青山削壁势欲隤，剑花照水芙蓉开。霸业如烟去无迹，象龙还绕香云堆。君登讲经台，我折白门柳。吴歌江上来，不必阳关酒。月明钟鼓响空山，白石累累齐点首。
赋雪堂用千松老人韵寄能仁大彻法师
作者：守仁
朝代：明
体裁：七言律诗

雪屋高开似玉堂，下看尘世沸如汤。临皋步屧人堪画，剡曲回舟兴亦狂。华散翠微朝讲歇，诗成白战午茶香。冰床翻忆先宗事，一滴醍醐莫谩尝。
趣上人萝壁山房
作者：守仁
朝代：明
体裁：古风

我怀云林居，夐在萝壁下。幽花落窗扉，秋藤覆櫩瓦。重峦紫翠深，中有忘机者。壁观坐来久，风骨更清洒。声沈万境寂，妄遣百虑舍。何事支道林，区区犹爱马。
过何氏山林
作者：守仁
朝代：明
体裁：七言律诗

十年海国厌风波，地老天荒此地过。白发几人江上老，青山无恙越中多。社寻庐阜沙门远，诗爱扬州水部何。要看仙家棋局散，不妨松下烂樵柯。
送写照陈中复还四明
作者：守仁
朝代：明
体裁：七言律诗

四明南下水悠悠，三月龙江送去舟。折柳独怜今日别，看花重忆少年游。病身自笑维摩诘，图象宁烦顾虎头。应念皇都桑梓地，故乡那复恋并州。
送叶无传住枫桥寒山寺
作者：守仁
朝代：明
体裁：七言律诗

何处招提隔远峰，姑苏城外有灵踪。云埋虎阜千年石，月落枫桥半夜钟。寒雁叫残沙漠漠，昏鸦归尽树重重。泊船不见题诗客，楚水吴烟自淡浓。
送宁藏主东归
作者：守仁
朝代：明
体裁：七言律诗

王谢溪山擅一州，送君重感昔年游。白云流水荒城晚，黄叶空林古寺秋。归路先经神禹穴，旧题多在偃王州。却惭不及秦淮水，去逐东行月夜舟。
送戒定岩往中竺
作者：守仁
朝代：明
体裁：古风

天竺诸山天下雄，支那胜处惟中峰。玲珑不假五丁凿，飞来小朵金芙蓉。悬厓嵌空不可上，千岁神僧舒宝掌。杖头灵骨去无回，世外高风犹足仰。浮沤道人蒲室孙，京都试艺新承恩。三衣欲挂稽留石，一锡初辞白下门。佛国迢迢松九里，五月凉风清似水。劫灰扫尽古岩前，楼阁重开白云里。送君此日怀旧游，别情渺渺随江流。月明何处寄相忆，满林风露天香秋。
送方藏主游浙东
作者：守仁
朝代：明
体裁：七言律诗

四明南望水云宽，振锡都忘道路难。潮白小江过九堰，天清大海望三韩。频伽声落秋林晚，舍利光腾古塔寒。佛地遍游归及蚤，慈闱鹤发久凭栏。
送无竭赴开化
作者：守仁
朝代：明
体裁：七言律诗

鸣榔浦口发长歌，子去南乡几日过。眼底云山吾老矣，梦中烟雨夜如何。斗城兵后居民少，石镜僧归古刹多。重觅留题何处是，功臣堂在碧山阿。
送明照庵往江西北禅寺
作者：守仁
朝代：明
体裁：古风

大江西来山水雄，临川古郡多灵踪。青莲梵宇柘冈下，五峰削出金芙蓉。石门老，著书处，溪外茅堂依绿树。僧史流传三百年，犹有山灵为呵护。君今领荐向此行，飘然去住浮云轻。独携金锡度前岭，野花啼鸟争相迎。凉风萧萧吹客袂，黄叶纷纷下庭际。烹取当时露地牛，好与诸郎同守岁。
送杨知府之夔州
作者：守仁
朝代：明
体裁：七言律诗

使君清白旧传家，夔府之官不惮赊。蛇势中流开八阵，猿声午夜落三巴。苍童不治庭前草，紫马时看陌上花。恋阙丹心知更切，定依南斗望京华。
送现藏主往处州长乐
作者：守仁
朝代：明
体裁：古风

括苍之山天下雄，控引百粤横西东。高城月出海莲白，野亭莺啭山花红。伍乔光芒映南服，知有高人住林麓。濛濛碧雾际江天，冉冉閒云蔽幽谷。大峰嵯峨仙所都，轩辕上天遗鼎湖。川水秋沈莫耶剑，石龙夜吐摩尼珠。长乐山人乐禅寂，捧檄东归喜何剧。江湖鸥鹭惜离群，丛社象龙趋法席。恩波浩荡广如天，五云回首蓬莱边。明年我亦访遗逸，独骑白鹤来青田。
送珂月屋还处州分得清风峡
作者：守仁
朝代：明
体裁：古风

巨灵何年移五岳，石扇中开两崖削。峡中六月清风寒，仰视青冥何漠漠。碧溪泉脉海眼通，白日雪花人面落。勾连石栈不可梯，缥缈烟中见楼阁。山人不归今十年，几度空林愁夜鹤。帝城游览岂不嘉，还念仙都旧岩壑。江淮雨过秋气凉，金锡玲玲度寥廓。山川虽好毋久留，袈裟暂挂西岩角。玻璃瓶内浴香泉，早向双溪问娄约。
送瑄蕴中住持处州南明禅刹
作者：守仁
朝代：明
体裁：古风

南风吹沙江雨晴，道人挟锡辞神京。金陵故旧走相送，柳枝折尽劳劳亭。轻舟挂席二千里，山落南明如画屏。三平老禅独跨虎，溪头抚掌来相迎。老禅高行世所重，丛林草木皆知名。高阳洞口洗钵处，石门日暮闻钟声。仙都胜境在咫尺，鼎湖龙去仙山青。龙髯随地化碧草，服食寿与天齐倾。道人此地重经营，兵馀楼阁犹峥嵘。兰灯粲月夜皎皎，天花吹雨朝冥冥。龙河倦客双鬓星，作诗赠别难为情。明朝怅望隔山岳，少微一点云边明。
送瞬上人还越
作者：守仁
朝代：明
体裁：七言律诗

越城烟树晓苍苍，岁晏征车驿路长。禹穴书存怀太史，曹娥碑断吊中郎。归鸦半带江云黑，佳菊都随野草黄。正是丛林摇落际，天台末叶好流芳。
送禄天然往东山
作者：守仁
朝代：明
体裁：古风

白门柳色青垂烟，春风晓送龙江船。四明南望二千里，十日卸帆鄞水边。丞相祠堂在何处，花发东山今几度。谢傅高风尚可扳，振锡玲玲入山去。金鹅峰前启禅室，巨鳌夜戴三山出。晨钟吼彻宝溪霜，粥鱼催上沧溟日。此行何以报君恩，天花吹雨来缤纷。登临稽首望金阙，晴空霭霭江东云。
送管时敏
作者：守仁
朝代：明
体裁：五言律诗

相见惊新岁，论交感旧游。春风扬子宅，明月庾公楼。白雪词难并，青云志已酬。别情何所似，不尽楚江流。
钦和御制赐全室季潭泐禅师诗韵
作者：守仁
朝代：明
体裁：七言律诗

坐卧经行总是禅，身閒不出寺门前。诸般放下原无累，一念空来未有缘。天上恩波深似海，梦中尘业散如烟。白头归向京城老，荒却槎峰种芋田。
雪洞
作者：守仁
朝代：明
体裁：七言律诗

玉户玲珑巧制裁，冰壶皎洁绝纤埃。千秋不解昆崙冻，七日惊看混沌开。花散琼台春不尽，光浮银海月初来。道人坐久心源净，一水泠泠晓定回。
题云门翠微深处
作者：守仁
朝代：明
体裁：七言律诗

溪阁重重翠崦遮，无时云气湿袈裟。千峰树色藏朝雨，六寺钟声送晚鸦。笔冢天寒收柿叶，香坛风落扫松花。倦游每忆消閒地，早晚扁舟向若耶。
题任少监百马图
作者：守仁
朝代：明
体裁：古风

燉煌水涸龙驹伏，未央厩前秋草绿。驴驼负石玉门关，旧苑空馀三十六。忆昔高皇马百疋，騊駼车府无监牧。只留太仆掌天闲，不许田驽食民谷。古来贵良不贵多，须信俭馀奢不足。任监手画百骅骝，五色如云散平陆。八月风高水草甘，饮齧舒閒肆驰逐。骓駓骊黄莫复辩，水叶风花乱人目。任公生遭太平世，结思驱毫逞神速。四海无虞百将閒，无乃图形华山麓。吾闻善相东门京，坐阅群龙眼如烛。帛家口齿谢家鬃，皎皎那容在空谷。争如下乘得休安，骨相虽凡好毛肉。杏花烟外柳阴中，靽络无加饱刍粟。呜呼此画世已稀，徒有千金未轻鬻。老矣支郎俊气销，抚卷空歌天马曲。
题华山图
作者：守仁
朝代：明
体裁：七言绝句

秋清仙掌净无尘，露洗莲花玉色新。函谷鸡鸣天下晓，云中犹有醉眠人。
题商学士画兰
作者：守仁
朝代：明
体裁：七言绝句

商公握笔倚清酣，爱写风光蕊半含。无限王孙芳草恨，尽随烟雨入江南。
题墨菊
作者：守仁
朝代：明
体裁：七言绝句

陶家旧本遍林丘，野草无端亦姓刘。典午山河无寸土，篱边分得一枝秋。
题太白少陵像二首
作者：守仁
朝代：明

歌罢秦楼月满阑，天风两袖锦袍宽。花前莫草清平调，飞燕深宫不耐寒。关山云冷笛声秋，一曲南征感旧游。满地月明双鬓雪，断肠今夜望鄜州。
题太白少陵像二首·其一
作者：守仁
朝代：明
体裁：七言绝句

歌罢秦楼月满阑，天风两袖锦袍宽。花前莫草清平调，飞燕深宫不耐寒。
题太白少陵像二首·其二
作者：守仁
朝代：明
体裁：七言绝句

关山云冷笛声秋，一曲南征感旧游。满地月明双鬓雪，断肠今夜望鄜州。
题张一村画山阴岩壑图
作者：守仁
朝代：明

张侯写山工写奇，笔力可追王大痴。鲈鱼江头一斗酒，墨花散作秋淋漓。前峰崒嵂如束笋，后峰盘拿来不尽。突马方惊滟滪高，啼猿忽觉蓬莱近。水风离离开锦屏，峡泉历历鸣瑶筝。幽葩自炫晨露㓗，小草不奈繁霜零。兵馀僧舍总摇落，何意空林见楼阁。十年碌碌走湖城，重忆山阴旧岩壑。秋来日日愁炎蒸，解衣思濯松风清。轻包锡杖从此去，何处水边无月明。
题张伯雨初阳台倡和卷
作者：守仁
朝代：明
体裁：七言律诗

笙管声沈綵凤飞，朝阳出海散晴晖。一时文物推延祐，五夜丹光起太微。岁月无情诗卷在，山川如故昔人非。秪应湖上梅花月，照见荒台独鹤归。
题惠师霞城清隐
作者：守仁
朝代：明
体裁：七言律诗

双阙嵯峨入画屏，跻攀彷佛记吾曾。江流似带东西绕，霞气如云日夜蒸。华表未归沧海鹤，竹房还住翠微僧。题诗欲托新秋兴，却愧任翻两度登。
题方方壶画
作者：守仁
朝代：明
体裁：古风

方壶老人年九十，醉把金壶倾墨汁。染得蓬莱左股青，烟雾空濛树犹湿。危桥过客徐徐行，白石下见溪流清。仙家楼馆在何处，云中彷佛闻鸡声。古台苍苍烟景暮，药草春深满山路。招取吹笙两玉童，我欲凌风从此去。
题无尽法师所藏李白庐山观瀑图
作者：守仁
朝代：明
体裁：古风

九江西来庐山高，飞流喷薄翻银涛。白日松头雪花落，青天雨脚秋声号。眼前倾覆何草草，世路不须惊蜀道。洗尽淫洼两耳清，拍手云中招五老。我怀谪仙歌浩歌，凉风万里来天河。杜陵有客更相忆，头白不归将奈何。
题日观画葡萄
作者：守仁
朝代：明
体裁：七言绝句

短衣狂走至元僧，醉唾骊珠十斛冰。定起山楼寒月上，一窗风影写秋藤。
题江浚远晚翠堂卷
作者：守仁
朝代：明
体裁：古风

北风落木千山空，海城偶见江文通。自言老去才力减，文锦不与先时同。胸中雅蕴二三策，雄论傞傞剑锋白。抽簪早谢紫薇郎，待诏懒为金马客。黄柑林中屋数桯，翠峰如削开南屏。湖云散尽归鸟急，夕阳满山烟树冥。明年欲鼓鄞江舵，花外小舟须待我。高堂重说岁寒期，团露枝头看硕果。
题温日观葡萄次韵
作者：守仁
朝代：明
体裁：古风

龙扃失钥十二重，骊珠迸落鲛人宫。镔刀剪断紫璎珞，累累马乳垂金风。树根吹火照残墨，冷雨松棚秋鬼哭。蔗丸嚼碎流沙冰，鸭酒呼来汉江绿。铁削虬藤剑三尺，雷梭怒穴陶家璧。昙胡醉起面秋岩，一索摩尼挂空壁。
题溪山小隐图
作者：守仁
朝代：明
体裁：古风

自我初陟浮丘峰，十年往还如梦中。向来朱颜今白发，只有山色当时同。青桤丛边数间屋，夜夜白云檐下宿。道人心境云共閒，啸傲云林谢尘俗。桥头野客行迟迟，归来似有东林期。一声清磬万山暝，知是上方禅定时。
题画
作者：守仁
朝代：明
体裁：七言绝句

积雨平原烟树重，翠厓千丈削芙蓉。招提更在秋云外，只许行人听晓钟。
题祥止庵画浔阳雪意
作者：守仁
朝代：明
体裁：七言绝句

我爱浔阳九叠屏，芙蓉华盖望中青。谁将司马琵琶泪，洒作寒江雪满汀。
题绍禅师清碧山房
作者：守仁
朝代：明
体裁：七言律诗

近峰如黛接平沙，蔀屋翛然道者家。万顷雪波鱼散子，半帘山雨鸟衔花。金灯夜照胡僧锡，银汉初回汉使槎。自古清江幽胜地，会分禅室课楞伽。
题耕隐为王子安作
作者：守仁
朝代：明
体裁：七言律诗

读残书卷雨声稀，耕破春云晓色微。瓦缶自倾苍术酒，金貂不换绿蓑衣。江花未落秧针短，陇草初深茧栗肥。翻笑义熙陶县令，田园荒后始知归。
题赵希远画蟠松玉兔图子昂赵公鉴记
作者：守仁
朝代：明
体裁：古风

天水王孙重毫素，爱写蟠根万年树。上有徂徕五色云，下有中山双白兔。清阴散作秋满林，咫尺高堂起烟雾。丹桂吹香野菊黄，玉叶金枝乱无数。迢迢锦水泛苍凫，漠漠青天飞雪鹭。人间画手非不多，自是王孙得真趣。浮玉山人列仙侣，雅与王孙同出处。妙画题来字字真，兵后收藏乃奇遇。宣和遗谱世莫传，艮岳荒凉风景暮。眼中人事已非前，画里山川尚如故。老我披图一怆然，落日长歌吊南渡。
题钱选画
作者：守仁
朝代：明
体裁：古风

太峰青莲高，千仞苔壁古。招提隔层云，孤径入深坞。钟鸣谷口风，木落溪上雨。何处夜猿啼，归帆下秋浦。
题高彦敬竹木图
作者：守仁
朝代：明
体裁：七言律诗

尚书纵笔写新图，古木疏篁半有无。厓雨未收泉散漫，山云不断雪模糊。凤鸣朝日来阿阁，龙去秋木泣鼎湖。前代风流那复见，几回清梦绕燕都。
题黄鹤楼图
作者：守仁
朝代：明
体裁：七言绝句

仙楼缥缈隔蓬莱，黄鹤西飞竟不回。倚遍栏干秋水阔，征帆一叶汉阳来。
鹭丝
作者：守仁
朝代：明
体裁：七言绝句

雨声沥沥泻秋荷，雪羽翩翩映绿莎。莫倚前滩栖息稳，江湖一日几风波。
秋晚
作者：守节
朝代：明
体裁：五言律诗

鸿雁过沧溟，前林木叶零。露华侵晓白，山色逼秋青。微霁金塘水，高寒玉宇星。幽居聊自适，不觉醉初醒。
过吉水吊文丞相
作者：安南使臣
朝代：明

吉水江头系客舟，缅怀丞相旧风流。堂堂大义勤王日，耿耿孤忠就死秋。北伐自期终复汉，东征谁谓竟亡周。一身独任纲常责，肯戴南冠学楚囚。
题南康县南野
作者：安南使臣
朝代：明
体裁：七言律诗

鼓报黄昏各泊船，咿咿轧轧橹声连。一双凫雁沧浪外，几个人家杨柳边。红日落残钩挂月，白云捲尽镜磨天。安南万里朝天客，暂借邮亭一夕眠。
紫溪庵
作者：安君山
朝代：明
体裁：七言律诗

载醪遥指万松庵，巀嵲城西第一山。檐迥平看云聚散，林深侧听鸟间关。披襟岸帻尘嚣外，寻壑经丘紫翠间。幽兴方浓天欲暝，结庐何日遂吾閒。
秋日龙山写怀
作者：安国
朝代：明

收拾农功始得闲，西风吹我上龙山。白云满路迷行迹，红叶千林斗醉颜。半日聊成鸡黍约，几人能脱利名关。偶逢老衲流连久，月吐松梢尚未还。
胶山
作者：安国
朝代：明

梵王宫殿锁烟霞，墓接萧郎道路斜。锡窦乳泉常煮玉，金牛足迹未沉沙。香花桥古横螮蝀，涤砚池荒聚乱蛙。还有古人砺剑处，碎琼石坞到仙家。
胶山万玉亭
作者：安国
朝代：明

老僧种竹十千竿，环绕幽亭六月寒。我顾龙孙添满眼，清风千古报平安。
咏冰团荔支
作者：安国贤
朝代：明
体裁：七言绝句

累累初贮水晶盘，一啖争禁齿颊寒。南土由来饶暑气，谁知六月有冰团。
初秋寄友
作者：安夏
朝代：明

年年秋水碧连天，望断枫江钓雪船。彭泽柳丝疏野岸，邵平瓜蔓冷湖田。谋生计拙重怜病，排闷诗多或废眠。牢落故人空入梦，岂徒双鬓转萧然。
杂兴
作者：安夏
朝代：明

日日双扉掩，经旬罢整冠。夕阳僧寺远，秋雨女萝寒。有竹深藏屋，无花强倚阑。新来缘病懒，不上钓鱼滩。
喜浚复涤砚泉
作者：安如山
朝代：明

束发山间访废泉，茫然衰草与寒烟。今朝试向源头问，古脉原从地底穿。未必中泠真冠绝，合将窦乳共流传。砚池幸启千年閟，谁继钟王笔如椽。
碧山吟社和匏庵吴太师韵二首
作者：安如山
朝代：明

骚坛结客出湖南，径僻由来车马谙。绝壁旧题荒藓合，空潭倒影乱峰涵。高踪讶许香山并，名理真徒莲社探。拟向邻僧分半榻，皈依常傍白云龛。江左风流感昔贤，寥寥谁复寄真诠。攒眉不禁陶公酒，合掌同参惠远禅。词赋一时追绝响，莺花三月缔清缘。相看惚是耆英侣，丘壑论文老更全。
碧山吟社和匏庵吴太师韵二首·其一
作者：安如山
朝代：明

骚坛结客出湖南，径僻由来车马谙。绝壁旧题荒藓合，空潭倒影乱峰涵。高踪讶许香山并，名理真徒莲社探。拟向邻僧分半榻，皈依常傍白云龛。
碧山吟社和匏庵吴太师韵二首·其二
作者：安如山
朝代：明

江左风流感昔贤，寥寥谁复寄真诠。攒眉不禁陶公酒，合掌同参惠远禅。词赋一时追绝响，莺花三月缔清缘。相看惚是耆英侣，丘壑论文老更全。
七月既望过圻村访蔡金风适冲寰翁至同登龙山寻幽谷钓台诸胜晚留小酌泛月而归
作者：安希范
朝代：明

凉飙散馀燠，秋光澹山市。策杖寻幽人，行行二三里。循径既纡曲，缘溪复迤逦。小桥路转东，柴门恰临水。主人意殷勤，劝客且留止。山村无兼味，鸡黍聊可庀。适逢邻翁至，相揖色先喜。今晨逢渔者，买得鳜鱼美。请客过山斋，烹鱼酌村醴。相携过溪桥，宛转入村径。门巷既萧閒，庭户岚光凝。小斋幽且清，梅竹翠交映。閒抽架上编，疑义互相證。楸枰聊角奕，唐突叨屡胜。欢情既巳洽，冷语皆可听。饮啖颇适意，朋俦竞呼应。宾主虽颓然，缥缈发馀兴。取道丛竹边，扶筇陟危磴。岩壑饶幽茜，磴道亦萦复。始陟从阴崖，盘旋下阳麓。徘徊丛草间，跫然至容谷。樵人误指径，荆榛多枳足。少傅昔留题，摩藓犹可读。寻幽兴转剧，委蛇血湖澳。钓台忽回望，奇胜更悦巳。高岩似列屏，古洞如夏屋。此地若诛茅，居然可卜筑。冥搜兴未已，夕阳忽西下。湖光展轻縠，霞彩纷相射。伫望既忘疲，盘石更可藉。良会既巳逢，好景复堪诧。迫暝乃言旋，主人固相迓。儿童喜奔走，空庭期卜夜。鲜脍荐盈□，芳醴酌深斝。留宾意何穷，客子重致谢。泛月吾欲归，扁舟乞相借。
七月既望过圻村访蔡金风适冲寰翁至同登龙山寻幽谷钓台诸胜晚留小酌泛月而归·其一
作者：安希范
朝代：明

凉飙散馀燠，秋光澹山市。策杖寻幽人，行行二三里。循径既纡曲，缘溪复迤逦。小桥路转东，柴门恰临水。主人意殷勤，劝客且留止。山村无兼味，鸡黍聊可庀。适逢邻翁至，相揖色先喜。今晨逢渔者，买得鳜鱼美。请客过山斋，烹鱼酌村醴。
七月既望过圻村访蔡金风适冲寰翁至同登龙山寻幽谷钓台诸胜晚留小酌泛月而归·其三
作者：安希范
朝代：明

岩壑饶幽茜，磴道亦萦复。始陟从阴崖，盘旋下阳麓。徘徊丛草间，跫然至容谷。樵人误指径，荆榛多枳足。少傅昔留题，摩藓犹可读。寻幽兴转剧，委蛇血湖澳。钓台忽回望，奇胜更悦巳。高岩似列屏，古洞如夏屋。此地若诛茅，居然可卜筑。
七月既望过圻村访蔡金风适冲寰翁至同登龙山寻幽谷钓台诸胜晚留小酌泛月而归·其二
作者：安希范
朝代：明

相携过溪桥，宛转入村径。门巷既萧閒，庭户岚光凝。小斋幽且清，梅竹翠交映。閒抽架上编，疑义互相證。楸枰聊角奕，唐突叨屡胜。欢情既巳洽，冷语皆可听。饮啖颇适意，朋俦竞呼应。宾主虽颓然，缥缈发馀兴。取道丛竹边，扶筇陟危磴。
七月既望过圻村访蔡金风适冲寰翁至同登龙山寻幽谷钓台诸胜晚留小酌泛月而归·其四
作者：安希范
朝代：明

冥搜兴未已，夕阳忽西下。湖光展轻縠，霞彩纷相射。伫望既忘疲，盘石更可藉。良会既巳逢，好景复堪诧。迫暝乃言旋，主人固相迓。儿童喜奔走，空庭期卜夜。鲜脍荐盈□，芳醴酌深斝。留宾意何穷，客子重致谢。泛月吾欲归，扁舟乞相借。
上元日南林探梅分得生字
作者：安希范
朝代：明

冲寒理游屐，入径破苔行。岚气纷纭上，花香断续生。沙平鸥乱立，树冷鸟无声。为惜芳时过，清尊且尽倾。
上吴明卿先生
作者：安希范
朝代：明

词坛推定伯，论久属名贤。奇字门人问，雄文异国传。技惭供执役，交敢冀忘年。珍重怜才念，虚烦倒屣延。
与王乐南别驾话旧
作者：安希范
朝代：明

当年莘野起阿衡，曾捧徵书下玉京。踏雪冲寒渡关塞，送春迎夏滞边城。黄扉虚负经纶志，青史终垂日月名。此夕逢君增感慨，临岐莫惜酒频倾。
乾元遇李一了江文谷二隐者
作者：安希范
朝代：明

我来访幽人，独入山深处。窈窕觏丹崖，神情巳轩翥。白云拂我衣，飘飘若飞絮。瞥见千树桃，烂熳红霞曙。茅庵隐青松，彷佛群仙署。中有两三翁，蒲团各箕踞。坐久寂忘言，澹然消俗虑。
人日昌平道中晚行
作者：安希范
朝代：明

怅别都门酒，轺车入夜行。疏星带远塞，斜月傍孤城。寒重人无语，风高马乱鸣。遥思传采胜，转觉客心惊。
以女贞酒寄高存之口占
作者：安希范
朝代：明

试酌女贞酒，春风生缊袍。光真浮琥珀，功或胜蒲萄。聊以分同好，非徒餍老饕。五加君酿美，芳韵定应高。
仲春望后同高存之泛五里湖游漆塘诸山分韵各赋五言近体
作者：安希范
朝代：明

闻道南岩畔，梅花树树奇。湖平舟利涉，林暖席频移。紫蟹山人供，黄梁稚子炊。坐来心转寂，鸡犬静茆茨。幽事逢俱惬，閒情默自娱。农夫争荷锸，渔子竞施罛。村犬依伐至，山禽赴食呼。俗凉居可卜，三亩傍南湖。登陟穷幽胜，峰西日渐曛。朅来孤岭上，瞥见两湖分。卧楫思乘月，扶筇更蹑云。梅花偏滞客，晚酌恋清芬。春色今年倍，晴看甲子占。绿尊从我好，白发任他添。觞咏幽情畅，湖山胜槩兼。斜川风物美，诗序爱陶潜。
仲春望后同高存之泛五里湖游漆塘诸山分韵各赋五言近体·其一
作者：安希范
朝代：明

闻道南岩畔，梅花树树奇。湖平舟利涉，林暖席频移。紫蟹山人供，黄梁稚子炊。坐来心转寂，鸡犬静茆茨。
仲春望后同高存之泛五里湖游漆塘诸山分韵各赋五言近体·其三
作者：安希范
朝代：明

登陟穷幽胜，峰西日渐曛。朅来孤岭上，瞥见两湖分。卧楫思乘月，扶筇更蹑云。梅花偏滞客，晚酌恋清芬。
仲春望后同高存之泛五里湖游漆塘诸山分韵各赋五言近体·其二
作者：安希范
朝代：明

幽事逢俱惬，閒情默自娱。农夫争荷锸，渔子竞施罛。村犬依伐至，山禽赴食呼。俗凉居可卜，三亩傍南湖。
仲春望后同高存之泛五里湖游漆塘诸山分韵各赋五言近体·其四
作者：安希范
朝代：明

春色今年倍，晴看甲子占。绿尊从我好，白发任他添。觞咏幽情畅，湖山胜槩兼。斜川风物美，诗序爱陶潜。
凊和三日与高存之冒雨入桐城竹坞纪事
作者：安希范
朝代：明

名山得佳侣，胜情倍踊跃。轻舆冒雨行，沾湿不为却。入谷屡呼奇，谓我得所托。谷口田可耕，涧中泉不涸。岩岫饶异花，林薄多灵药。茶椒被阳坡，芝兰满幽壑。竹竿千万个，生计良不薄。世情厌冷淡，吾尔耽寂寞。速结三间茆，量营一小阁。烟霞有奇趣，朝夕饱领略。吾将从子居，相与餐葵藿。人生更何事，可博山居乐。
削籍东归留别秣陵诸相知
作者：安希范
朝代：明

主圣恩常厚，臣愚分固安。幸蒙宽斧钺，敢复齿衣冠。离思萦千绪，私忧起万端。须知临别泪，不为恋微官。去国心宁恝，思家眼欲穿。虽蒙明主弃，尚得故人怜。惜别泪先堕，临岐袂更牵。殷勤期后会，未卜是何年。十年惭窃禄，一日效愚忠。戆直曾何补，疏狂甘固穷。但令图史足，不愧橐囊空。欲问归田事，斋心祝岁丰。角巾殊不俗，野服雅相宜。故里春将半，归帆去未迟。宁亲时问膳，抱子慰含饴。无限田园乐，长歌陶令辞。
削籍东归留别秣陵诸相知·其一
作者：安希范
朝代：明

主圣恩常厚，臣愚分固安。幸蒙宽斧钺，敢复齿衣冠。离思萦千绪，私忧起万端。须知临别泪，不为恋微官。
削籍东归留别秣陵诸相知·其三
作者：安希范
朝代：明

十年惭窃禄，一日效愚忠。戆直曾何补，疏狂甘固穷。但令图史足，不愧橐囊空。欲问归田事，斋心祝岁丰。
削籍东归留别秣陵诸相知·其二
作者：安希范
朝代：明

去国心宁恝，思家眼欲穿。虽蒙明主弃，尚得故人怜。惜别泪先堕，临岐袂更牵。殷勤期后会，未卜是何年。
削籍东归留别秣陵诸相知·其四
作者：安希范
朝代：明

角巾殊不俗，野服雅相宜。故里春将半，归帆去未迟。宁亲时问膳，抱子慰含饴。无限田园乐，长歌陶令辞。
削籍南归瞿沈二膳部蒋祠部傅太常陈蔡二民部于比部携舟追送龙江雪中分得风字
作者：安希范
朝代：明

倚棹江干雨雪中，故人携酒扣孤篷。自缘触罪辞南国，敢向明时赋北风。泉石尽堪娱懒性，勋猷今巳让诸公。古来良会元难久，莫叹浮生似转蓬。
又用存之韵题湖上隐居
作者：安希范
朝代：明

绂冕情元淡，邺园道岂穷。世从骄腐鼠，君自托冥鸿。夹岸移新竹，开畦种晚菘。扁舟随所适，春事五湖中。
和钱启新先生丽泽堂即事
作者：安希范
朝代：明

寒冲孤棹气方严，入座阳和顿觉添。谊重师资真聚萃，年忘少长各鸣谦。乾坤欲发千秋秘，亥子先开七日占。自恨皋比参侍晚，从前妙义乞重拈。洁净精微易教严，纷纷未免画蛇添。童蒙初筮真求益，先觉无劳过自谦。一念慊欺应有辨，六爻凶吉莫徒占。不知未画羲皇意，当下如何信手拈。
和钱启新先生丽泽堂即事·其一
作者：安希范
朝代：明

寒冲孤棹气方严，入座阳和顿觉添。谊重师资真聚萃，年忘少长各鸣谦。乾坤欲发千秋秘，亥子先开七日占。自恨皋比参侍晚，从前妙义乞重拈。
和钱启新先生丽泽堂即事·其二
作者：安希范
朝代：明

洁净精微易教严，纷纷未免画蛇添。童蒙初筮真求益，先觉无劳过自谦。一念慊欺应有辨，六爻凶吉莫徒占。不知未画羲皇意，当下如何信手拈。
和高存之六十
作者：安希范
朝代：明

世俗纷纷竞祝年，新持七戒独澄然。小窗读易昼常静，短榻凝神宵不眠。爱爇名香留宿火，閒烹庭雪代清泉。知君自有逍遥诀，懒读南华第一编。
壬辰礼闱夜集得虚字
作者：安希范
朝代：明

联事逢佑已，邀欢慰索居。苦吟红烛短，剧饮绿尊虚。柝警严更后，寒生积雨馀。相看惜良会，不醉复何如。
奉使南归出都门
作者：安希范
朝代：明

结驷鸣镳出帝城，蓟门春尽客心惊。千行绿树垂车盖，百尺黄尘拥旆旌。负弩何须烦县令，乘轺差不误书生。浮云漠漠迷乡国，怅望长途落日明。
宿华容寺次壁间丁元甫韵
作者：安希范
朝代：明

四壁多风雨，萧萧坐觉寒。野僧供茗椀，驿子具盘餐。地僻人烟迥，年饥邑里残。荒村防夜警，孤剑拂檐看。
宿华容寺次壁间丁元甫韵
作者：安希范
朝代：明
体裁：五言律诗

四壁多风雨，萧萧坐觉寒。野僧供茗碗，驿子具盘餐。地僻人烟迥，年饥邑里残。荒村防夜警，孤剑拂檐看。
屏居山中忽闻先帝宾天不胜哀感恭赋以志攀髯之恋
作者：安希范
朝代：明

鼎湖仙驭忽高翔，遥洒孤臣泪两行。天语曾闻螭陛下，龙颜忆睹象舆旁。凭馀玉几谟应远，虑重金瓯策定长。早晚轮台应有诏，老羸扶杖望恩光。虽蒙放弃老丘园，旋复衣冠两被恩。岂有涓埃酬海岳，祇惭衰朽负乾坤。草茅迹远阍难叩，葵藿忱微手自扪。望阙不胜频洒泪，未传哀诏巳声吞。
屏居山中忽闻先帝宾天不胜哀感恭赋以志攀髯之恋·其一
作者：安希范
朝代：明

鼎湖仙驭忽高翔，遥洒孤臣泪两行。天语曾闻螭陛下，龙颜忆睹象舆旁。凭馀玉几谟应远，虑重金瓯策定长。早晚轮台应有诏，老羸扶杖望恩光。
屏居山中忽闻先帝宾天不胜哀感恭赋以志攀髯之恋·其二
作者：安希范
朝代：明

虽蒙放弃老丘园，旋复衣冠两被恩。岂有涓埃酬海岳，祇惭衰朽负乾坤。草茅迹远阍难叩，葵藿忱微手自扪。望阙不胜频洒泪，未传哀诏巳声吞。
山居杂咏
作者：安希范
朝代：明

香阁琼峰里，岚光夕易阴。鹤归松色暝，猿啸岭云深。僧亦知农事，岩耕近瀑泉。筑堤分涧道，引水灌山田。
山居杂咏·其一
作者：安希范
朝代：明

香阁琼峰里，岚光夕易阴。鹤归松色暝，猿啸岭云深。
山居杂咏·其二
作者：安希范
朝代：明

僧亦知农事，岩耕近瀑泉。筑堤分涧道，引水灌山田。
己丑谷日谒九陵
作者：安希范
朝代：明

峻极插天都，群峰奠奥区。寝园瞻气象，宫殿壮规模。九叶藏仙蜕，千秋孕宝符。龙髯悲往烈，燕翼想遗谟。瑞日悬幽阙，□□净远□。青郊巡铁骑，未闼锁金铺。寂寂衣冠道，苍苍松柏衢。小臣持节过，拜舞向山隅。
己未除夕
作者：安希范
朝代：明

驹隙流光岁又更，支颐黯自叹浮生。红尘未醒三更梦，青史休论千载名。绝塞风烟愁莫展，深山卜筑计难成。谋身报国俱无策，但叩苍苍祝太平。
庚申除夕
作者：安希范
朝代：明

煨榾炉红绛蜡然，儿孙满座集长筵。眼前巳幸看三代，身外那能望十全。明日新开天启历，今宵犹纪泰昌年。空馀一掬孤臣泪，中夜潸然落枕边。
戴亨融少参以听调北上过访慰别
作者：安希范
朝代：明

尺素俄相问，轩车忽巳过。离怀积岁月，宦迹几风波。拭眼青衫湿，惊心白发多。前期宁易卜，音问莫蹉跎。相逢各相慰，对酒复凄然。试订重来日，那堪更廿年。我终耽寂寞，君且任飞骞。但使存吾道，行藏总在天。
戴亨融少参以听调北上过访慰别·其一
作者：安希范
朝代：明

尺素俄相问，轩车忽巳过。离怀积岁月，宦迹几风波。拭眼青衫湿，惊心白发多。前期宁易卜，音问莫蹉跎。
戴亨融少参以听调北上过访慰别·其二
作者：安希范
朝代：明

相逢各相慰，对酒复凄然。试订重来日，那堪更廿年。我终耽寂寞，君且任飞骞。但使存吾道，行藏总在天。
效白香山四虽吟
作者：安希范
朝代：明

吾闻古人云，人苦不知足。试歌香山居士四虽吟，似我受用巳奢更何欲。发虽短兮尚可束。官虽卑兮名未辱。囊虽空兮百指饘糜有馀粟。子虽愚兮数卷父书犹可读。朱颜绿鬓谁能久，官高要路危机伏。黄金过斗亦何为，快意无如谢庭玉。架上閒抽一卷书，尊中满酌三杯醁。读书饮酒乐且多，勿为身外营营自桎梏。
新酿熟寄高存之
作者：安希范
朝代：明

今年新酒胜他年，味似醍醐色似泉。每向尊前忆公瑾，一壶聊寄伴开编。秣陵变定真堪幸，世事纷纷未解忧。暂得忘忧惟一醉，劝君六六且添筹。
新酿熟寄高存之·其一
作者：安希范
朝代：明

今年新酒胜他年，味似醍醐色似泉。每向尊前忆公瑾，一壶聊寄伴开编。
新酿熟寄高存之·其二
作者：安希范
朝代：明

秣陵变定真堪幸，世事纷纷未解忧。暂得忘忧惟一醉，劝君六六且添筹。
春前一日访高存之湖上新筑
作者：安希范
朝代：明

幽栖小筑五湖滨，斗室全收景物真。出世不须黄鹄举，逃名偏与白鸥亲。旧馀衰柳犹含冻，新种疏梅巳报春。此意寥寥谁共解，卜居吾亦愿为邻。
晚登献花岩小星槎
作者：安希范
朝代：明

临高徙倚一麃栏，虚槛平收色界宽。天阙楼台疑蜃结，帝城形胜信龙蟠。僧归萝径炊烟暝，客坐松寮落日寒。寂寂禅房孤磬发，轻风断续度旃檀。
晚过山馆
作者：安希范
朝代：明

策杖度西岭，诸峰明落晖。乱松群鸟集，野寺一僧归。山静钟声近，林深月色微。前途烟树合，灯火映柴扉。
曲水亭
作者：安希范
朝代：明

修竹数十竿，桃花三两树。此地非兰亭，却有流觞处。